title: Tekniikan Akatemia -säätiö

text: Tekniikan Akatemia TAF jakaa joka toinen vuosi kansainvälisen Millennium-teknologiapalkinnon, joka myönnetään ihmisten elämänlaatua parantaville ja kestävää kehitystä edistäville teknologisille innovaatioille. Palkintosumma on miljoona euroa. Suomalaiset järjestöt, elinkeinoelämä ja Suomen valtio perustivat palkinnon yhteistyössä korostaakseen teknologian roolia elämänlaadun parantajana ja kirkastaakseen Suomen mainetta korkean teknologian maana.


title: Tekniikan Akatemia -säätiö

text: Tekniikan Akatemia TAF:n toimitusjohtajana toimii Ari Ahonen 1.9.2017 alkaen.


title: Emilie Björkstén

text: Arkadia Emilie Björkstén (23. heinäkuuta 1823 Kangasniemi – 15. tammikuuta 1896 Helsinki) oli suomalainen ruotsiksi kirjoittanut runoilija joka käytti nimimerkkiä "e***". Hänen isänsä oli Hauhon kirkkoherra, rovasti Johan Jakob Björkstén.


title: Emilie Björkstén

text: Björkstén julkaisi neljä runokokoelmaa sekä "Några minnen" -nimisen muistelmateoksen. Hän käänsi myös englanninkielistä kirjallisuutta ja kirjoitti nimimerkillä "Tant Emmy" satuja Zachris Topeliuksen Trollsländan-lastenlehteen.


title: Emilie Björkstén

text: Björksténillä oli 1840-luvun lopulla salainen rakkaussuhde runoilija Johan Ludvig Runebergiin. He jatkoivat kirjeenvaihtoa ja seurustelua aina vuoteen 1863 jolloin Runeberg halvaantui saatuaan aivoverenvuodon. Björkstén ei mennyt koskaan naimisiin eikä hänellä ollut mitään varsinaista ammattia vaan hän asui sukulaistensa luona eri puolilla Suomea.


title: Emilie Björkstén

text: Albert Edelfeltin sisar Berta julkaisi vuonna 1922 muokatun ja toimitetun version Emilie Björksténin päiväkirjoista. Alkuperäiset päiväkirjat oli poltettu Björksténin toivomuksesta. Gunnar Castren julkaisi vuonna 1940 Runebergin Emilielle kirjottamat kirjeet. Emilie Björksten on haudattu Porvooseen Näsinmäen hautausmaalle lähelle Runebergin hautaa.


title: Emilie Björkstén

text: Runebergin ja Emilie Björksténin suhde oli aiheena T. J. Särkän vuonna 1940 ohjaamassa elokuvassa "Runon kuningas ja muuttolintu".


title: Star of Life

text: Star of Life () on yhdysvaltalaisen National Highway Traffic Safety Administrationin tunnus. Se koostuu sinisestä kuusisakaraisesta tähdestä jota ympyröi valkoinen reunus. Kuvion keskellä on antiikin lääketieteen tunnus, Asklepioksen sauva.


title: Star of Life

text: Perinteisesti Star of Lifea on käytetty Yhdysvalloissa virallisten ambulanssien ja ensihoitohenkilökunnan tunnuksena. Lisäksi Star of Life tunnusta käytetään ensiapulaukujen merkitsemiseen. Tunnuksesta on myös oranssi versio, jota käytetään Search and Rescue -yksikköjen tunnuksena.


title: Pikkumustakaija

text: Pikkumustakaija ("Coracopsis nigra") on Intian valtameren saarilla elävä kaija.


title: Pikkumustakaija

text: Linnun pituus on 35 cm ja paino noin 315 g. Pikkumustakaijan höyhenpuku on mustanruskea, vain pyrstön alapeitinhöyhenissä ja käsisulkien ulkohöydyissä on harmaata. Nokka on sarvenvärinen, iiris tummanruskea ja koivet harmaat. Vanhin vankeudessa elänyt pikkumustakaija eli 34,1 vuoden ikäiseksi.


title: Pikkumustakaija

text: Pikkumustakaijaa tavataan Komorien saaristossa, Madagaskarilla ja Seychellien Praslin Islandilla. Lajista tunnetaan kolme alalajia: "nigra" Madagaskarin itäosissa, "libs" muualla Madagaskarilla ja "sibilans" Komoreilla. Praslinin populaatio saattaa olla joko ihmisen saarelle tuoma tai luonnollista kautta saapunut. Carl von Linné kuvaili lajin holotyypin Itä-Madagaskarista.


title: Pikkumustakaija

text: Pikkumustakaija elää metsissä ja pensaikoissa.


title: Pikkumustakaija

text: Pikkumustakaijan lisääntymisestä tiedetään vain vähän. Sen pesä sijaitsee puunkolossa ja sen pesimäkauden uskotaan kestävän marraskuusta helmikuuhun. Vankeudessa naaras munii kolmesta viiteen munaa, joita se hautoo ainakin kaksi viikkoa. Poikaset lähtevät pesästä viiden-kuuden viikon ikäisinä.


title: Pikkumustakaija

text: Pikkumustakaijat syövät hedelmiä, marjoja, siemeniä ja kukkia. Paikoin Komoreilla se on viljelytuholainen kaakaoviljelmillä.


title: Viktor Berthold

text: Viktor Berthold (10. heinäkuuta 1921 – 28. helmikuuta 2009) oli uutisoinnin mukaan viimeinen liiviläinen, joka oli oppinut liivin äidinkielenään osana katkeamatonta liiviläissukupolvien ketjua.


title: Viktor Berthold

text: Viktor Berthold syntyi Latviassa vuonna 1921. Kouluun mennessään hän ei osannut sanaakaan latviaa. Toisen maailmansodan aikana hän piileskeli armeijaanottoja metsissä. Sodan jälkeen hän työskenteli muun muassa kalastajana, autonkuljettajana ja satamavalvojana. 1990-luvulla hän kävi satunnaisesti opettamassa liiviä Kolkan koululla. Hänen veljensä ja vaimonsa, jotka osasivat myös liiviä, kuolivat 1990-luvulla. Poulīn Kļaviņatin kuoltua vuonna 2001 Vaidessa hän oli viimeinen Liivinrannan liivinkielisistä.


title: Ibis

text: Ibis on British Ornithologists’ Unionin (BOU) julkaisema vertaisarviointiin perustuva lintutieteellinen aikakauslehti. Lehteä on julkaistu vuodesta 1859 alkaen. Aiheita ovat muun muassa ekologia, luonnonsuojelu, käyttäytyminen, paleontologia, taksonomia ja uudet lintulajit. Lehden vastaava toimittaja on Dominic McCafferty Glasgow’n yliopistosta. Lehteä julkaisee Wiley-Blackwell sekä paperi- että verkkoversiona.


title: Wilhelmina Nordström

text: Wilhelmina Nordström (1815 – 1902) oli suomalainen tyttökoulun johtaja ja ruotsiksi kirjoittanut runoilija.


title: Wilhelmina Nordström

text: Nordströmin isä oli Pyhtään kirkkoherra Samuel Nordström. Hän kävi tyttökoulua ja toimi sitten kotiopettajattarena. Nordström perusti 1862 oman tyttökoulun joka toimi aluksi Heinolassa ja myöhemmin Porvooseen. Porvoossa asuessaan Nordström ystävystyi Fredrika Runebergin kanssa. Nordström luopui koulustaan 1878 ja muutti aluksi Helsinkiin ja myöhemmin kotiseudulleen.


title: Wilhelmina Nordström

text: Nordström julkaisi yhden runokokoelman ja lisäksi hänen runojaan julkaistiin myös antologioissa ja aikakauskirjoissa.


title: Fredrika Wenman

text: Fredrika (Frigga) Wenman os. "Juvelius" (22. syyskuuta 1803 Kaarlela – 9. elokuuta 1873 Kruununkylä) oli suomalainen ruustinna ja ruotsiksi kirjottanut runoilija.


title: Fredrika Wenman

text: Wenmanin vanhemmat olivat Kruununkylän kirkkoherra Fredrik Juvelius ja Ulrika Christina Collin. Hän meni 1845 naimisiin Kruununkylän kappalaisen apulaisen Fredrik Wilhelm Wenmanin kanssa.


title: Fredrika Wenman

text: Wenman tutustui Johan Ludvig Runebergiin tämän käydessä koulua Vaasassa. Runeberg omistikin runonsa "Till Frigga Jurvelius" ystävälleen. Seurustelu päättyi kuitenkin kun Runeberg lähti 1823 opiskelemaan Turun akatemiaan. Wenman julkaisi Wasabladet-lehdessä runojaan aliaksella "F." Wenman julkaisi lähes 70-vuotiaana ainoan runokokoelmansa "Bleka blommor" nimimerkillä "F..a". Johan Ludvig Runeberg avusti Wenmania rahallisesti sukulaisensa välityksellä, mikä auttoi kokoelman julkaisussa. Kokoelmassa oli sekä uskonnollisia mietteitä että Wenmanin nuoruuden ihanteen (Runebergin) ylistystä.


title: Predictor@home

text: Predictor@home oli hajautetun laskennan projekti BOINC-alustalla. Projekti on aloitettu Scrippsin tutkintainstituutissa. Projektia ylläpidettiin myös Michiganin yliopistosta. Kuten monessa muussakin hajautetun laskennan projektissa, Predictor@homessa tutkitaan proteiinien laskostumista.


title: Kystinoosi

text: Kystinoosi on lysosomaalinen kertymäsairaus, jossa kystiinikiteitä kertyy elimiin siten, että elinten toiminnat häiriintyvät. Sairautta on kolmea tyyppiä. Ensimmäinen, munuaisoireinen muoto, on niistä vakavin. Sen varhaiset oireet ilmenevät jo imeväisiässä. Myös toinen muoto on systeemioireinen mutta etenee hitaasti. Kolmas tautimuoto on aikuistyypin silmäoireinen kystinoosi, johon ei kuulu systeemioireita. Yleensä silmäoireisen kystinoosin ainoa oire on valonarkuus. Kaikkia kystinoosin tyyppejä aiheuttavat CTNS-geenin mutaatiot. Kystinoosi periytyy autosomissa resessiivisesti.


title: Kystinoosi

text: Kystinoosi on Fanconin oireyhtymän tavallisin aiheuttaja lapsilla. Tubuluksen toimintahäiriön lisäksi munuaisoireisesta kystinoosista kärsivillä saattaa esiintyä kasvuhäiriötä ja murrosiän viivästymistä, valonarkuutta, hypotyreoidismia, diabetesta, lihasheikkoutta ja nielemisvaikeutta, sokeutta ja aivoihin liittyviä oireita, kuten aivohalvauksia muistuttavia kohtauksia. Dialyysihoitoa vaativa uremia kehittyy potilaille keskimäärin 9–10-vuotiaana.


title: Kystinoosi

text: Munuaisoireisen kystinoosin hoidossa käytetty kysteamiinibitartraatti (CYSTAGON) vähentää kystiinin pitoisuutta solussa.


title: British Ornithologists’ Union

text: British Ornithologists' Union (BOU) eli Brittiläisten lintutieteilijöiden liitto, on 9. joulukuuta 1858 perustettu lintutieteilijöiden ja lintuharrastajien yhdistys, jonka tarkoituksena on ymmärtää lintujen biologiaa ja järjestää uhanalaisten lajien suojelua. Se on maailman toiseksi vanhin lintutieteellinen yhdistys vuonna 1850 perustetun Saksan lintutieteellisen yhdistyksen (Deutsche Ornithologen-Gesellschaft) jälkeen.


title: British Ornithologists’ Union

text: BOU:ta olivat perustamassa muun muassa professori Alfred Newton ja Henry Baker Tristram. Yhdistyksen neljännesvuosittain ilmestyvää lehteä Ibis on julkaistu vuodesta 1859 lähtien.BOU:n alainen komitea "The British Ornithologists' Union Records Committee" (BOURC) julkaisee virallista luetteloa Isossa-Britanniassa tavatuista lintulajeista.


title: Yoshi Tatsu

text: Naofumi Yamamoto (s. 1. heinäkuuta 1977) on Japanilainen showpainija ja nyrkkeilijä. Hän työskentelee tällä hetkellä World Wrestling Entertainmentin Raw-brändissä nimellä Yoshi Tatsu.


title: Yoshi Tatsu

text: Heinäkuun 30.päivä, Yamamoto debytoi ECW:ssä nimellä Yoshi Tatsu. Hän voitti ensimmäisessä ottelussaan Shelton Benjaminin, vaikkakin hän hävisi myöhemmin uusintaottelussa Benjaminille. Lokakuussa, Tatsu voitti Zack Ryderin tullakseen ECW-mestaruuden ykköshaastajaksi, mutta ei voittanut sitä seuraavalla viikolla Christianilta. Joulukuussa Yoshi Tatsu voitti Jack Swaggerin ja sai paikan ECW Homecoming Battle Royal-otteluun, jossa määriteltäisiin ykköshaastaja Christianin ECW-mestaruudelle. Tammikuussa Tatsu kilpaili Battle Royalissa, mutta ei onnistunut voittamaan ottelua, koska Kane eliminoi hänet. 22. helmikuuta 2010 Tatsu siirrettiin Rawiin koska ECW lopetettiin.


title: Yoshi Tatsu

text:
Tatsu teki debyyttinsä Rawissa 22. helmikuuta 2010 matsissa jossa hän voitti Evan Bournen ja Kofi Kingstonin kanssa The Legacyn. WrestleMania XXVI:ssä Tatsu voitti 26:n miehen Battle Royalin eliminoimalla viimeiseksi Zack Ryderin. Nykyisin Yoshi esiintyy pääasiassa WWE Superstarsissa.
WWE profiili


title: Arado Ar 232

text: Arado Ar 232 oli saksalainen Arado Flugzeugwerken valmistama nelimoottorinen sotilaskuljetuskone. Konetyypissä oli muutamia ajalleen uusia rakenneratkaisuja, kuten kuorman lastaamista ja purkua helpottava runkorakenne, sekä monipyöräinen laskuteline, joka mahdollisti toiminnan heikompilaatuisilta kiitoteiltä. Ar 232:ta valmistettiin kaikkiaan 22 kappaletta, ja koneet olivat varsin aktiivisessa käytössä vuosina 1942–1945, palvellen pääasiassa Luftwaffen KG 200 -erikoisyksikössä.


title: Arado Ar 232

text: Ar 232 kehitettiin yleiskäyttöiseksi kuljetuskoneeksi, jonka monipyöräinen laskuteline mahdollisti liikennöinnin etulinjan lentokentille. Koneen rakenneratkaisuissa kokeiltiin uusia ominaisuuksia, kuten kapselimallista runkoa, joka helpotti kuorman lastaamista ja purkua. Tyypin ensimmäinen, kahdella 1 600-hevosvoimaisella (1 193 kW) BMW 801MA -tähtimoottorilla varustettu prototyyppi teki ensilentonsa kesällä 1941. Tehokkaita BMW 801 -moottoreita tarvittiin kuitenkin enemmän Focke-Wulf Fw 190 -hävittäjän kaltaisissa taistelukoneissa, minkä seurauksena Ar 232 -koneet varustettiin kolmannesta prototyypistä eteenpäin neljällä heikompitehoisella 1 200-hevosvoimaisella (895 kW) BMW Bramo 323 -tähtimoottorilla. Rakenneratkaisut säilyivät samoina 19 valmistetusta Ar 232B -tuotantomallin koneessa, joskin yhdessä koneyksilössä käytettiin Bramo 323 -moottorien sijaan sotasaaliina saatuja ranskalaisia Gnome-Rhòne-moottoreita. Koneista suurin osa sijoitettiin Luftwaffen Kampfgeschwader 200 (KG 200) -erikoisyksikköön, ja niitä käytettiin varsin runsaasti vuosina 1942–1945.


title: Daugai

text: Daugai on pienikokoinen kaupunki eteläisessä Liettuassa, Alytusin kunnallispiirissä, Alytusin läänissä. Kaupunki sijaitsee 20 kilometriä itään Alytusista. Vuonna 2010 Daugain väkiluku oli 1 396 asukasta.


title: Liberaalikonservatismi

text: Liberaalikonservatismi on poliittinen aate, jossa yhdistellään konservatismia ja liberalismia. Liberaalikonservatismia ei tule sekoittaa konservatiiviliberalismiin. Tyypillisesti liberaalikonservatismi yhdistää erityisesti talousliberalismin ja arvokonservatismin, ja liberaalikonservatiiviset puolueet kuuluvatkin yleensä keskusta-oikeistoon. Suomalaisista puolueista Kansallinen Kokoomus ja Siniset edustavat lähinnä kyseistä aatetta.


title: Liberaalikonservatismi

text: Kuten liberalismilla ja konservatismilla, on liberaalikonservatismillakin ollut useita merkityksiä eri aikoina ja eri alueilla. Politiikan tutkimuksessa termillä tarkoitetaan aatteita, joissa laissez-fairen talouden periaatteet (kuten kauppasopimusten arvostus, yksityisomistuksen suoja ja vapaat markkinat) yhdistetään uskoon ihmisten luonnollisesta erilaisuudesta, uskonnon tärkeyteen sekä perinteisiin arvoihin, joita rajoitettu, perustuslaillinen ja edustuksellinen valtiovalta edustaa.


title: Liberaalikonservatismi

text: Verrattuna perinteiseen keskusta-oikeistolaiseen (kuten kristillisdemokraattiseen) politiikkaan, liberaalikonservatismi on kuitenkin vähemmän traditionalistinen ja talouskysymyksissä enemmän oikeistolibertaarinen, suosien alhaista verotusta ja valtion minimaalista vaikutusta taloudessa. Liberaalikonservatismi eroaa myös klassisesta liberalismista kieltämällä tasavertaisuuden ihmisluonnon vastaisena, ja korostamalla sen sijaan ihmisten luonnollista erilaisuutta.


title: Liberaalikonservatismi

text: Koska demokraattisissa maissa konservatiivinen ideologia omaksui liberaaleille tyypillisiä instituutioita, kuten laillisuusperiaatteen, yksityisomistuksen, markkinatalouden ja edustuksellisen perustuslaillisen valtiovallan, on liberaalikonservatismin liberaali puoli länsimaissa yleisesti tunnustettu. Tämä yksimielisyys on ollut joissakin maissa, kuten Yhdysvalloissa, niinkin vahvaa että liberaalikonservatismi on populaarikulttuurissa samaistettu konservatismiin. Tämä on saanut osan voimakkaimmin liberaaleista konservatiiveista kutsumaan itseään libertaareiksi. Joka tapauksessa Yhdysvaltain liberaalikonservatiivinen traditio yhdistää usein klassisten liberaalien taloudellisen individualismin Burkelaiseen konservatismiin, joka korostaa ihmisten luonnollista erilaisuutta, käyttäytymisen irrationaalisuutta perusteena perinteisen etiikan tarpeelle, ihmisten tarvetta järjestykseen ja vakauteen sekä luonnollisten oikeuksien kieltämistä valtiovallan pohjana.


title: Liberaalikonservatismi

text: Muissa maissa, kuten Italiassa ja Espanjassa, joissa liberaalikonservatiiviset liikkeet ovat päässeet osaksi valtavirtapolitiikkaa vasta hiljattain, termit liberaali ja konservatiivinen saatetaan ymmärtää synonyymisinä, ja toisaalta esimerkiksi Latinalaisessa Amerikassa talousliberaali konservatismi ymmärretään uusliberalismin muotona sekä populaarissa että akateemisessa puhetavassa.


title: Liberaalikonservatismi

text: Historiallisesti, 1800- ja 1900-luvuilla, "konservatismi" sisälsi joukon periaatteita, jotka pohjautuivat vakiintuneiden perinteiden vaalimiseen, auktoriteetin kunniotukseen, ja uskonnollisiin arvoihin. Usein ajatellaan, että tämä "klassisen konservatismin" muoto ilmeni esimerkillisesti muun muassa Joseph de Maistren ja valistusajan jälkeisten paavien kirjoituksissa. Silloinen "liberalismi" – jota nykyään kutsutaan klassiseksi liberalismiksi – kannatti sekä yksilön poliittista vapautta että vapaita markkinoita. Tämän tyylisiä ideoita edustivat John Locke, Montesquieu, Adam Smith ja John Stuart Mill.


title: Liberaalikonservatismi

text: Tutkija Andrew Vincentin mukaan liberaalikonservatismin maksiimi on ”talous ennen politiikkaa”. On kuitenkin jonkinlainen yksimielisyys, että alkuperäiset liberaalikonservatiivit yhdistivät liberaaliin talousajatteluun konservatiiviset sosiaaliset asenteet, sovittaen aiemman aristokraattisen käsityksen ihmisten välisistä "luonnollisista eroista" meritokratian käytäntöihin – kuitenkin kritisoimatta synnynnäisiä etuoikeuksia (kuten sääty), kunhan yksilönvapaudet olivat taatut.


title: Liberaalikonservatismi

text: Ajan kuluessa suurin osa läntisistä konservatiiveista omaksui vapaan markkinatalouden ideoita, samalla kun teollinen vallankumous kehittyi ja aristokraatit menettivät valtaansa, niinkin paljon että noita ideoita pidetään nykyään usein kiinteänä osana konservatistista perinnettä. Siitä huolimatta, monissa maissa käytetään termiä "liberaali" kuvaamaan vapaan kapitalismin kannattajia. Näin on esimerkiksi Manner-Euroopassa ja Latinalaisessa Amerikassa.


title: Liberaalikonservatismi

text: Nykyajan eurooppalaisessa keskustelussa, "liberaali konservatismi" tarkoittaa yleensä keskusta-oikeistolaisia poliittisia katsomuksia, jotka kieltävät osan traditionalismista, joka liitetään perinteiseen oikeistoon. Tähän näkemykseen liitetään joskus maltillisen sosiaalisen turvaverkon ja ympäristöystävällisyyden kannatusta.


title: Liberaalikonservatismi

text: Liberaalikonservatismia edustavat tässä mielessä esimerkiksi ja Ruotsin Maltillinen kokoomus, Norjan konservatiivipuolue, ja Suomen Kansallinen Kokoomus. Noustessaan Britannian pääministeriksi vuonna 2010, David Cameron sanoi BBC:n haastattelussa, että on aina pitänyt itseään liberaalikonservatiivina.


title: Druskininkain kunta

text: Druskininkain kunta on yksi Liettuan 60 kunnasta, joka sijaitsee Alytusin läänissä. Vuonna 2008 kunnan väkiluku oli 24 341 (13,7 % läänin väkiluvusta).


title: Lucas Black

text: Lucas Black (s. 29. marraskuuta 1982 Decatur, Alabama) on yhdysvaltalainen näyttelijä. Hänet tunnetaan parhaiten roolistaan televisiosarjassa "Piru irti" ("American Gothic") sekä elokuvista "Sling Blade", "Merijalkaväen mies" ("Jarhead"), "Friday Night Lights" ja "" ("The Fast and the Furious: Tokyo Drift"). Hänen ensimmäinen roolinsa oli vuonna 1994 valmistuneessa elokuvassa "The War – unelmien kesä", jossa hän näytteli Ebb-nimistä poikaa. Vuodesta 2014 lähtien hän on näytellyt "" -rikossarjassa.


title: Lucas Black

text: Lucasin äiti oli toimistotyöntekijä ja isä museotyöntekijä. Lucasilla on kaksi vanhempaa sisarusta, Lee ja Lori.


title: Soul Valpio

text: Soul Valpio (ent. Aikapommi, oikealta nimeltään Ossi Valpio) on jyväskyläläinen rap-artisti, joka on tullut tunnetuksi Urbaanilegenda-yhtyeestä.


title: Soul Valpio

text: Soul Valpion rap-ura alkoi vuonna 1999 perustetusta Urbaanilegenda-yhtyeestä. Urbaanilegenda julkaisi yhden albumin lisäksi promo- ja mixtapelevyjä, mutta jäi tauolle vuonna 2004. Sen jälkeen Soul Valpio on suorittanut ajoittain vierailuja muun muassa Löyly-Viihteen Miksi Teip Sen? -mixtapella sekä Joniveljen Hallittu kaaos -albumilla yhdessä Urbaanilegendan Kasanovan kanssa.


title: Soul Valpio

text:
Urbaanilegenda julkaisi 12. maaliskuuta 2011 pitkän tauon jälkeen "21 12" -albumin.
Soul Valpio julkaisee ensimmäisen sooloalbuminsa, "Metsän keskellä", vuonna 2012. Albumilta on julkaistu internetiin kappaleet "Lintuparvi" ja "Terveisiä kotiin".


title: Soul Valpio

text: Soul Valpio sairastui vuonna 1999 leukemiaan ja joutui viettämään kaksi vuotta pyörätuolissa. Hän on sittemmin parantunut sairaudestaan, vaikka kertookin kärsivänsä leukemian aiheuttamista kivuista edelleenkin jonkin verran.


title: Selviytyjät: Borneo

text:
Selviytyjät: Borneo on suositun yhdysvaltalaisen tosi-tv-sarjan Selviytyjien ensimmäinen kausi. Sitä lähetettiin alun perin nimellä Survivor, mutta sen virallinen nimi on muutettu Selviytyjät: Borneoksi. Ennen nimenmuutosta kausi tunnettiin virallisesti Selviytyjät: Pulau Tigana, mutta se muutettiin siksi ettei sitä sekoitettaisi sarjan kymmenenteen kauteen, Selviytyjät: Palau. Sarjaa alettiin kuvata maaliskuun 31. päivänä vuonna 2000 ja päättyi huhtikuun 20. päivänä vuonna 2000. Kauden DVD julkaistiin Toukokuun 11. päivänä vuonna 2004.
Sarjaa esitettiin Yhdysvalloissa toukokuun 31. päivästä elokuun 23. päivään vuonna 2000. Suomessa sarjaa esitettiin syksyllä 2001 Subtv:llä.


title: Selviytyjät: Borneo

text:
Kuusitoista kilpailijaa jaettiin kahteen heimoon, joiden nimet olivat Tagi ja Pagong. Kun jäljellä oli kymmenen kilpailijaa, he yhdistyivät yhteen heimoon, jonka nimi oli Rattana. Kun Tagin ja Pagongin nimet valitsivat työntekijät niin Rattanan nimesivät kilpailijat Sean Kennif ja Jenna Lewis, koska saarilla oli paljon rottinkipalmuja (englanniksi Rattan). 39 päivän kisan jälkeen Richard Hatch, 39-vuotias yritysohjaaja nimettiin voittajaksi, kukistaen Kelly Wiglesworthin, 23-vuotiaan jokioppaan 4-3 jury äänestyksellä saaden äänet Gregilta, Seanilta, Susanilta ja Rudylta. Vuonna 2006 kerrottiin että Hatch ei ollut maksanut voittojensa veroja ja hänet tuomittiin 51 kuukauden vankeuteen.
Richard Hatch, Jenna Lewis, Rudy Boesch, Susan Hawk ja Collen Haskellia pyydettiin osallistumaan uudestaan sarjan kahdeksanteen kauteen, Selviytyjät All Starsiin. Haskell oli ainoa joka kieltäytyi osallistumisesta. Samalla Hatch, Lewis, Boesch ja Hawk sijoittuivat neljänneksitoista, kolmanneksi, seitsemänneksitoista ja kolmanneksitoista.
Richard Hatchia ja Colleen Haskellia pyydettiin myös sarjan kahdententeenkymmenteneen kauteen Heroes vs Villainsiin. Hatch jota ajateltiin pahikseksi ei päästetty sillä hän oli kotiarestissa ensimmäisen kauden veropulmien takia. Haskell jota ajateltiin sankariksi sanoi "Olen siirtynyt jo elämässäni." joka oli sama syy miksi hän ei halunnut All Starsiin.


title: Christopher Perrins

text: Christopher Miles "Chris" Perrins (s. 1935) on brittiläinen lintutieteilijä.


title: Christopher Perrins

text: Perrins nimitettiin Joutsenten valvojaksi eli "Warden of the Swans" vuonna 1993. Titteli on perua kolmanneltatoista vuosisadalta, josta alkaen kuninkaallisessa hovissa on ollut Joutsenten vartija eli "Keeper of the Queen's Swans". Vuonna 1993 titteli jaettiin kahteen uuteen, joista toinen on Joutsenten merkitsijä eli "Marker of the Swans". Nykyisin vietetään kerran vuodessa erityistä "Swan Upping"-tapahtumaa, jossa Thamesjoen kyhmyjoutsenet pyydystetään, rengastetaan ja vapautetaan.


title: Christopher Perrins

text: Perrins valmistui filosofian tohtoriksi Oxfordin yliopistosta 1963. Hän toimi British Ornithologists' Unionin puheenjohtajana vuosina 2003–2007. Perrins on kirjoittanut useita kirjoja ja lintutieteellisiä artikkeleita.


title: Barguzinin piiri

text: Barguzinin piiri (, ) on kunnallinen itsehallintoalue Burjatian tasavallassa Venäjällä. Vuonna 1923 perustetun piirin pinta-ala on 18 553 neliökilometriä. Asukkaita on 25 600 henkeä (vuonna 2009).


title: Barguzinin piiri

text: Barguzinin piiri sijaitsee Burjatian pohjoisosassa. Pohjoisessa se rajoittuu Pohjois-Baikalin ja Kurumkanin piireihin, idässä Bauntin evenkiläiseen piiriin, etelässä Pribaikaljen piiriin ja lännessä Baikaljärveen. Piiri käsittää Barguzinin ja Ikatin harjanteiden välillä sijaitsevan Barguzinin kattilalaakson eteläosan. Sen läpi virtaa Baikaliin laskeva Barguzin-joki.


title: Barguzinin piiri

text: Piiriin kuuluu Ust-Barguzinin kaupunkimainen taajama ja 9 maalaiskuntaa: Adamovo, Bajangol, Barguzin, Hilgana, Jubileinyi, Suvo, Tšitkan, Uljun ja Uro. Hallinnollinen keskus on Barguzinin kylä, josta on maanteitse 315 kilometriä tasavallan pääkaupunkiin Ulan-Udeen.


title: Barguzinin piiri

text: Seudun kanta-asukkaita ovat evenkit, joita nykyään on vain 0,2 % piirin väestöstä. Venäläisiä on 73,8 % ja burjaatteja 23,4 %.


title: Barguzinin piiri

text: Piirissä on metsä- ja elintarviketeollisuutta. Maatalous tuottaa maitoa, lihaa, perunaa ja vihanneksia. Lisäksi harjoitetaan kalastusta ja kalanjalostusta.


title: Barguzinin piiri

text: Piirissä on lasten taidekoulu ja kaksi musiikkikoulua. Kulttuurilaitosten yhteydessä toimii kansanteatteri, perinneyhtyeitä ja kotiseutumuseoita. Nähtävyyksiin kuuluvat Kristuksen kirkastumisen katedraali Barguzinissa, Kristuksen syntymän kirkko Tšitkanissa sekä Barguzinin historialliset rakennukset. Seudulla sijaitsee Taka-Baikalian kansallispuisto.


title: Auramiini

text: Auramiini eli 4,4‘-karbonimidoyylibis-N,N-dimetyylianiliini on keltainen tervaväri. Sitä käytetään muun muassa puuvillan, silkin ja paperin värjäykseen. Auramiinin valmistukseen liittyy kasvanut riski sairastua syöpään.


title: Auramiini

text: Auramiinin kemiallinen kaava on CHN, moolimassa on  g/mol ja CAS-numero 492-80-8.


title: Vancouver 2010 (videopeli)

text: Vancouver 2010 on Eurocomin kehittämä ja Segan julkaisema virallinen Vancouverin olympialaisten videopeli. Lajeina pelissä ovat ohjaskelkkailu, alppihiihto, pikaluistelu, mäkihyppy, alppihiihto ja muita talvilajeja.


title: Hatanpään koulu

text: Hatanpään koulu on tamperelainen yläkoulu. Koulussa on noin 450 oppilasta. Rehtorina toimii Arto Nieminen. Koulussa on tehty 2000-vuosikymmenen lopulla mittava remontti. Koulussa on myös joustavan perusopetuksen Jopo-luokka.


title: Gabriel Spilar

text: Gabriel Spilar (aik. Špilár, s. 15. joulukuuta 1980 Košice, Tšekkoslovakia) on slovakialainen jääkiekkoilija, joka pelaa kotimaassaan Slovakian Extraliigan HK Ardo Nitran riveissä. Spilar on laitahyökkääjä, joka pelaa oikealta. Hän saapui Bluesiin tammikuussa 2010.


title: Gabriel Spilar

text: Spilar aloitti uransa kotikaupunkinsa HC Košicen joukkueessa kaudella 1999–2000. Hän pelasi joukkueessa kevääseen 2003 asti, lukuun ottamatta lyhyttä kautta 2000–2001 HKm Zvolenin riveissä. Spilar pelasi kauden 2003–2004 Tšekin Extraligassa ja HC Sparta Prahan riveissä. Kaudella 2004–2005 hän pelasi HC Slovan Bratislavassa, mutta palasi kesken kauden takaisin Košiceen. Kauden 2005–2006 Spilar pelasi tšekkiläisessä HC Zlínissä ja kevään 2006 MsHK Žilinassa, jossa voitti Slovakian mestaruuden. Spilar palasi kaudeksi 2006–2007 jälleen Košiceen ja teki läpimurtonsa 43 pisteellä. Seuraavalla kaudella hän teki 50 pistettä.


title: Gabriel Spilar

text: Spilar pelasi kauden 2008–2009 KHL-joukkue Barys Astanassa. Kauden 2009–2010 hän aloitti Žilinassa, mutta hänen sopimuksensa purettiin heikkojen esitysten vuoksi ja hän siirtyi loppukaudeksi SM-liigajoukkue Espoo Bluesiin. Elokuussa 2010 Spilar palasi kotimaahansa ja siirtyi HK Ardo Nitran riveihin.


title: Anne Morrow Lindbergh

text: Anne Morrow Lindbergh (22. heinäkuuta 1906 Englewood, New Jersey – 7. helmikuuta 2001 Passumpsic, Vermont) oli yhdysvaltalainen kirjailija ja lentäjä. Hänen aviopuolisonsa oli lentäjä Charles Lindbergh.


title: Anne Morrow Lindbergh

text: Anne Morrow'n vanhemmat olivat senaattori Dwight Morrow ja Elizabeth Cutter Morrow. Hän valmistui Smith Collegesta vuonna 1928 ja avioitui Charles Lindberghin kanssa 27. toukokuuta 1929. Anne Lindbergh toimi miehensä apulentäjänä, suunnistajana ja radio-operaattorina kartoitusretkillä, joilla etsittiin muun muassa uusia lentoreittejä. Vuonna 1931 he lensivät Kanadasta Alaskan kautta Japaniin ja Kiinaan, jolta retkeltä Lindbergh kirjoitti ensimmäisen kirjansa "North to the Orient". Vuonna 1933 Lindberghit lensivät 30 000 mailin lennon Pohjois- ja Etelä-Atlantilla. Charles Lindbergh kuvaili myöhemmin lentoa vaikeammaksi kuin vuoden 1927 Atlantin ylitystään. Anne Lindbergh oli ensimmäinen purjelentolupakirjan saanut nainen Yhdysvalloissa.


title: Anne Morrow Lindbergh

text: National Geographic Society myönsi vuonna 1934 Anne Lindberghille Hubbard-mitalin, hänen miehensä kanssa suorittamastaan viisi maanosaa kattaneesta tutkimuslennosta.


title: Jebediah Springfield

text: Jebediah Springfield on kuvitteellinen historiallinen henkilö animaatiosarjassa "Simpsonit". Hän on kuvitteellisen Springfieldin kaupungin perustanut uudisraivaaja, joka ilmeisesti eli 1700-luvun lopussa tai 1800-luvun alussa. Eräs Springfieldin tunnetuimmista maamerkeistä on kaupungin keskusaukiolla sijaitseva Jebediah Springfieldin patsas, jonka jalustaan on ikuistettu hänen kömpelö elämänviisautensa ""A noble spirit embiggens the smallest man"" (”Jalo luonne isontaa pienimmänkin miehen”). Jebediah Springfield on nähty sarjassa muutamassa takaumassa ja uninäyssä, jolloin hahmon ääninäyttelijänä on ollut Harry Shearer.


title: Jebediah Springfield

text: Jebediah Springfield on Springfieldissä hyvin kunnioitettu hahmo, jonka kunniaksi vietetään useita paikallisia juhlapäiviä ja johon liittyy samankaltaista henkilönpalvontaa kuin Yhdysvaltain perustajaisiin. Hänen voimistaan ja kyvyistään kerrotut tarinat ja hänen kuvaamisensa aina pesukarhulakissa muistuttaa myös kansansankari Davy Crockettia. Sarjan aikana useimpien ellei kaikkien Jebediah Springfieldiin liitettyjen sankaritarinoiden on vihjailtu olevan vähintäänkin epäluotettavia tai luultavasti kokonaan sepitettä, mutta kotiseutuylpeyden vuoksi springfieldiläiset puolustavat hanakasti hänen mainettaan.


title: Jebediah Springfield

text: Jebediah Springfield mainittiin ensi kerran 1. tuotantokauden jaksossa ”Sankarin pää”, jossa hänet myös nähtiin ensi kerran takaumassa. Tässä jaksossa Bart Simpson sahasi hänen patsaaltaan pään irti ja sai kaupunkilaisten vihat päälleen.


title: Jebediah Springfield

text: Jebediah Springfieldiin ja hänen patsaaseensa liitetty keinotekoinen uudissana "embiggen" (’isontaa’) tuli "Simpsonien" suosion ansiosta niin tunnetuksi, että se hyväksyttiin vuonna 2018 oikeana englannin kielen sanana arvostettuun Merriam-Webster-sanakirjaan. Todellisuudessa sanan keksi "Simpsonien" käsikirjoittaja Dan Greaney.


title: Jebediah Springfield

text: Pääosa Jebediah Springfieldiin liittyvistä tiedoista on kerrottu 1. kauden jaksossa ”Sankarin pää” ja 7. kauden jaksossa ”Lisa, kuvainraastaja”, ja eräitä lisätietoja on ilmennyt muun muassa 4. kauden jaksosta ”Pieksäjäispäivä” ja 6. kauden jaksosta ”Vanha sitruunapuu”.


title: Jebediah Springfield

text: Tarinan mukaan Jebediah Springfield saapui itärannikolta johtaen uudisraivaajajoukkoa, joka halusi perustaa ”uuden Sodoman”. Kaupungin perustamista suunniteltaessa hän riitautui toverinsa Shelbyville Manhattanin kanssa, joka halusi, että kaupungissa saisi naida jonkun omista serkuistaan. Riidan seurauksena uudisraivaajajoukko jakaantui, jolloin Jebediah Springfield perusti Springfieldin ja Shelbyville Manhattan läheisen Shelbyvillen kaupungin. Vihanpito springfieldiläisten ja shelbyvilleläisten välillä on jatkunut siitä pitäen.


title: Jebediah Springfield

text: Jakson ”Sankarin pää” mukaan Jebediah Springfield tunnetaan parhaiten siitä, että hän tappoi karhun paljain käsin, mutta samassa jaksossa uutisoidaan uudemmasta teoriasta, jonka mukaan karhu mahdollisesti tappoikin hänet. Jaksossa ”Lisa, kuvainraastaja” Lisa Simpson löytää kätketyn kirjallisen tunnustuksen, jonka mukaan Jebediah Springfield oli alkuaan Hans Sprungfeld -niminen pelätty lainsuojaton. Lisa salasi tiedon springfieldiläisiltä, koska arveli valheellisenkin myytin palvelevan kaupunkilaisten yhteishenkeä myönteisellä tavalla.


title: Karl-Erik Forssell

text: Karl-Erik Forssell (27. marraskuuta 1905, Helsinki − 2. toukokuuta 1995, Turku) oli Porvoon hiippakunnan järjestyksessä kolmas piispa.


title: Karl-Erik Forssell

text: Karl-Erik Forssell vihittiin papiksi vuonna 1927. Hän valmistui teologian lisensiaatiksi Åbo Akademissa vuonna 1949 ja väitteli teologian tohtoriksi vuonna 1955.


title: Karl-Erik Forssell

text: Forssell toimi Pernajassa apupappina vuosina 1927−1931 ja kappalaisena vuosina 1931−1935. Tämän jälkeen hän työskenteli Turun ruotsalaisen seurakunnan kappalaisena vuosina 1935−1953 ja kirkkoherrana vuosina 1953−1961. Vuosina 1956−1961 hän oli Porvoon hiippakunnan tuomiokapitulin asessori. Vuonna 1961 hänet valittiin Porvoon hiippakunnan piispaksi ja hän toimi tässä virassa eläkkeelle jäämiseensä vuoteen 1970 saakka.


title: Mont Pelerin Society

text: Mont Pelerin Society on liberalismin teoriaa ja käytäntöä pohtiva kansainvälinen yhteisö, jonka jäseninä on ollut taloustieteilijöitä (mm. 8 nobelistia), filosofeja, historioitsijoita, journalisteja ja virkamiehiä.


title: Mont Pelerin Society

text: Yhteisön perustivat vuonna 1947 mm. Friedrich Hayek, Karl Popper, Milton Friedman ja Ludwig von Mises. Yhteisö kannattaa klassista liberalismia, etenkin avointa yhteiskuntaa, sananvapautta ja vapaata markkinataloutta.


title: Mont Pelerin Society

text: Järjestö on puolueisiin sitoutumaton ja sen tarkoituksena on edistää ajatustenvaihtoa liberalismin tilasta ja käytännöstä vapaata yhteiskuntaa kannattavien tieteilijöiden kesken sekä tutkia markkinatalouksien toimintaa, hyveitä ja ongelmia. Ensimmäinen suomalaisjäsen oli professori Bruno Suviranta. Petri Kajander valittiin jäseneksi vuonna 2011.


title: Mont Pelerin Society

text: Julistuksessaan 1947 tieteilijät olivat huolissaan sivilisaation kohtaamista vaaroista, koska ihmisen vapaus oli jo "kadonnut suuressa osassa maapalloa". "Yksilön ja vapaaehtoisten ryhmien asemaa heikentää lisääntyvästi mielivaltaisen vallankäytön alan laajentaminen. Jopa läntisen ihmisen kallein omaisuus, sananvapaus ja ilmaisunvapaus" oli heidän mukaansa sellaisten ryhmien uhkaama, jotka "valtaan päästyään halusivat tukahduttaa kaikki muut näkemykset paitsi omansa".


title: Mont Pelerin Society

text: Lisäksi tieteilijöiden mielestä on vaikea kuvitella vapauden säilyvän yhteiskunnassa, jossa ei olisi sitä vallan hajautumista, minkä yksityisomistus ja kilpailulliset markkinat tuottavat. Tulisi tutkia tarkemmin mm. seuraavia asioita:


title: Mont Pelerin Society

text:
1. Nykyisen kriisin analysointi.
2. Valtion tehtävät tulisi määritellä uudestaan siten, että syntyy selkeämpi ero liberaalin ja totalitaarisen järjestyksen välillä.
3. Laillisuusperiaate tulisi saattaa jälleen voimaan siten, että yksilöt ja ryhmät eivät voi anastaa toistensa vapautta ja "oikeuksista" ei voi tulla predatorisen vallankäytön väline.
4. Minimitasojen asettaminen tavalla, joka ei ole haitallinen markkinoiden aloitteellisuudelle ja toimivuudelle.
5. Keinot hillitä historian väärinkäyttöä vapaudelle vihamielisten ideologioiden edistämiseen.
6. Kansainvälinen järjestys, joka edesauttaisi rauhan ja vapauden turvaamista ja mahdollistaisi harmoniset kansainväliset taloussuhteet.


title: Mont Pelerin Society

text: Ryhmä ei haikaile propagandaa, sitoudu tiettyyn puolueeseen eikä pyri luomaan tarkkaa ja kahlitsevaa oikeaoppisuutta. Se pyrkii edesauttamaan ajatusten vaihtoa vapaan yhteiskunnan kannattajien kesken.


title: Mont Pelerin Society

text: 1.-10.4.1947 kokoontui 39 ekonomistia, historioitsijaa ja filosofia Mont Pelerin -vuoren luona Sveitsissä keskustellakseen liberalismin kohtalosta ja toimiakseen "valtion nousua ja marxilaista ja keynesiläistä suunnittelua vastaan, kun nämä olivat leviämässä ympäri maailmaa". Avaussanoissaan Hayek mainitsi "kaksi miestä, joiden kanssa olin perinpohjaisimmin suunnitellut tätä kokousta mutta joista kumpikaan ei elänyt nähdäkseen sen toteutuvan": Henry Simons (joka Chicagon yliopistossa koulutti Milton Friedmanin) ja sir John Clapham, Englannin pankin korkea virkamies, joka oli 1940-6 British Royal Societyn presidentti.


title: Mont Pelerin Society

text: Yhteisö on tavannut vuosittain, yleensä syyskuussa. Nykyinen presidentti on Deepak Lal.


title: Mont Pelerin Society

text: Alkuperäisen kokouksen osanottajat olivat


title: Mont Pelerin Society

text: Hayek halusi yhteisön olevan tieteilijöiden yhteisö, jossa keskusteltaisiin kollektivismin vaaroista muttei ryhdyttäisi PR-toimiin tai propagandaan. Yhteisön aktiivit ovat kuitenkin perustaneet ajatushautomoita, esimerkiksi Hayek rohkaisi mm. Antony Fisheriä tähän, ja hän perusti Institute of Economic Affairsin (IEA) Lontoossa 1955, Heritage Foundation -säätiön Washington D.C:ssä 1973, Manhattan Institute for Public Policy Research -tutkimuslaitoksen New Yorkissa 1977 ja Atlas Economic Research Foundation -säätiön 1981. Atlas puolestaan tukee monia ajatushautomoita kuten Fraser Institute.


title: Mont Pelerin Society

text: Tunnettuja MPS:n jäseniä, jotka ovat nousseet merkittäviin asemiin ovat Länsi-Saksan liittokansleri Ludwig Erhard, Italian presidentti Luigi Einaudi, USA:n keskuspankin puheenjohtaja Arthur F. Burns, USA:n ulkoministeri George Shultz, Britannian ulkoministeri sir Geoffrey Howe, Uuden-seelannin talousministeri Ruth Richardson ja Tšekin presidentti Václav Klaus.


title: Mont Pelerin Society

text: Kahdeksan MPS:n jäsentä on saanut Nobelin taloustieteen palkinnon: F. A. Hayek, Milton Friedman, George Stigler, Maurice Allais, James M. Buchanan, Ronald Coase, Gary S. Becker ja Vernon Smith. Ronald Reaganin 76 taloustieteellisestä neuvonantajasta 22 oli MPS:n jäseniä.


title: Mont Pelerin Society

text: Myös tietokirjailija Johan Norberg on valittu MPS:n jäseneksi.


title: Suntti (LVI-tekniikka)

text: LVI-tekniikassa suntti, josta käytetään myös nimityksiä shuntti ja šuntti, on lämmönsiirron hallintaan käytettävä venttiilityyppi. Suntti ohjaa suljetussa järjestelmässä sitä, missä suhteessa toisiinsa lämmin ja lämmönsiirtoon jo käytetty vesi ohjautuvat kiertoon. Nykyaikaisissa šunttimalleissa ohjaus on yleensä mahdollista säätää manuaaliseksi tai automaattiseksi; vain jommassakummassa tilassa toimivia mallejakin tosin on yhä markkinoilla. Automaattikäytössä järjestelmä hakee ohjauskomennot erilaisilta, lähinnä lämpötilaan reagoivilta, antureilta.


title: Ari Gröndahl

text: Ari Gröndahl (s. 19. elokuuta 1989 Helsinki) on suomalainen jääkiekkopuolustaja, joka pelaa SM-liigajoukkue Kalevan Pallossa. Hän on itse maininnut omiksi vahvuuksikseen kamppailupelaamisen ja laukauksen sekä hyvän luistelutaidon hänen kokoonsa nähden. Gröndahl laukoo oikealta.


title: Ari Gröndahl

text: Gröndahl on Jokereiden kasvatti. Hän pelasi juniorina myös HooCeessa ja siirtyi B-juniori-ikäisenä Espoo Bluesiin kaudeksi 2005–2006. Gröndahl debytoi SM-liigassa 29. tammikuuta 2009 kotiottelussa Tampereen Ilvestä vastaan. Ottelu on toistaiseksi Gröndahlin ainoa SM-liigassa ja hän keräsi ottelussa myös yhden syöttöpisteen syötettyään Toni Kähkösen tekemän ylivoimamaalin. Gröndahl sai ottelussa myös kahden minuutin jäähyn kampituksesta. Koko kauden aikana Gröndahl edusti enimmäkseen Bluesin A-nuoria, jotka voittivat mestaruuden, mutta hän pelasi myös 13 ottelua Mestiksessä Suomen alle 20-vuotiaiden maajoukkueen, Kiekko-Vantaan ja KooKoon riveissä. KooKoossa hän pelasi kauden 2008–2009 loppuun, kun Gröndahl siirtyi sinne Bluesista Timo Kuuluvaisen ja Tero Konttisen kanssa vaihdossa Jarno Kultaseen.


title: Ari Gröndahl

text: Gröndahl jatkoi Bluesissa kaksivuotisella sopimuksella kaudella 2009–2010, jolloin hän ei saanut kuitenkaan peliaikaa SM-liigasta. Gröndahl pelasi suurimman osan kaudestaan Kiekko-Vantaan riveissä (aluksi toistaiseksi voimassa olevalla sopimuksella), kunnes hän siirtyi tammikuussa 2010 helmikuun 27. päivään asti lainalle KooKoohon. Loppukauden Gröndahl pelasi Bluesin A-nuorissa.


title: Ari Gröndahl

text: Elokuussa 2010 Gröndahl palasi toistaiseksi voimassa olevalla lainasopimuksella KooKoohon. Laina olisi loppunut 18. joulukuuta 2010, mutta sitä jatkettiin tammikuun loppuun asti kestäväksi ja tammikuussa lopulta loppukauden 2010–2011 kestäväksi.


title: Ari Gröndahl

text: Kaudeksi 2011–2012 Gröndahl siirtyi vuoden mittaisella sopimuksella Vaasan Sportiin. Hän jakoi kevään 2012 tehotilaston voiton joukkuetoverinsa Matti-Pekka Pelkosen kanssa lukemalla +12 ja voitti kauden päätteeksi Mestiksen-mestaruuden. Huhtikuussa 2012 Gröndahl teki kaksivuotisen jatkosopimuksen joukkueen kanssa. Huhtikuussa 2014 hän teki taas vuoden mittaisen jatkosopimuksen seuraavaksi kaudeksi SM-liigaan nostetun Sportin kanssa. Gröndahl teki liigauransa avausmaalin uransa kolmannessa SM-liigaottelussaan 13. syyskuuta 2014 ylivoimalla Turun Palloseuraa vastaan. Hänet palkittiin ottelun "Ilta-Sanomien" yhden tähden tähtipelaajana ja Raimo Brax valitsi Gröndahlin legendojen tähtien kolmostähdeksi. Joulukuussa 2014 hän teki Sportin kanssa vuoden mittaisen jatkosopimuksen. Vuotta myöhemmin joulukuussa Gröndahl teki puolestaan kaksivuotisen jatkosopimuksen joukkueen kanssa.


title: Ari Gröndahl

text: Kaudella 2016–2017 Gröndahl teki SM-liigan yhden kauden piste-ennätyksensä tehoilla 6+10=16. Hän oli Sportin eniten maaleja tehnyt puolustaja. Kesken kauden 2017–2018, helmikuussa 2018 Gröndahl siirtyi loppukauden sopimuksella Ruotsin SHL-liigan Örebro HK:hon, kun Sport oli SM-liigan sarjataulukossa viimeisenä. 52 Liigapeliin kaudella 2017-18 Gröndahlille merkattiin miehen uusin yhden kauden piste-ennätys 11+13=24. Kaudeksi 2018–2019 hän siirtyi kaksivuotisella sopimuksella Kalevan Palloon.


title: Ari Gröndahl

text: Gröndahl pelasi alle 20-vuotiaiden MM-kilpailuissa vuonna 2009. Suomen A-maajoukkueessa hän on pelannut kolme ottelua tehden yhden syöttöpisteen. Gröndahl teki A-maajoukkuedebyyttinsä Channel One Cupin Helsingin jäähallissa pelatussa avausottelussa 15. joulukuuta 2016 Tšekkiä vastaan. Hän sai Suomen 4-2-voittoon päättyneessä ottelussa syöttöpisteen Roope Hintzin tekemään voittomaaliin.


title: Lauri Kärmeniemi

text: Lauri Kärmeniemi (s. 17. huhtikuuta 1991 Hämeenlinna) on suomalainen jääkiekkopuolustaja, joka pelaa Ranskan Ligue Magnusin Gothiques d’Amiensissa. Hän laukoo oikealta.


title: Lauri Kärmeniemi

text: Kärmeniemi on Hämeenlinnan Pallokerhon kasvatti. Hän oli joukkueensa tehokkain puolustaja C-nuorten SM-sarjan runkosarjassa kaudella 2006–2007 sekä B-nuorten SM-sarjan runkosarjassa kaudella 2007–2008, jolloin Kärmeniemi toimi HPK:n varakapteenina. Hän voitti B-nuorten SM-hopeaa vuosina 2008 ja 2009. Kärmeniemi nousi HPK:n SM-liigajoukkueeseen kaudella 2009–2010, jolloin hän pelasi 17 liigaottelua jääden niissä ilman tehopisteitä. Kärmeniemi pelasi ensimmäisen liigaottelunsa 3. lokakuuta 2009 Kalevan Palloa vastaan ja sai siinä jääaikaa 9.42 minuuttia. Hän pelasi kauden aikana miesten pelejä myös yhteensä kahdeksan Mestis-ottelun verran Lempäälän Kisassa ja alle 20-vuotiaiden maajoukkueessa tehden niissä tehot 2+3=5. Suurimman osan kaudestaan Kärmeniemi pelasi kuitenkin HPK:n A-nuorissa.


title: Lauri Kärmeniemi

text: Kausi 2010–2011 oli Kärmeniemelle varsinainen tulokaskausi SM-liigassa ja se toi hänelle 32 runkosarja- ja yhdessä playoff-ottelussa tehot 1+1=2. Kärmeniemen liigauran avausmaali syntyi 3. helmikuuta 2011 vieraissa Helsingin IFK:ta vastaan. Hän pelasi kauden aikana myös yhteensä viisi Mestis-ottelua LeKissä ja alle 20-vuotiaiden maajoukkueessa. Kärmeniemi vahvisti kauden aikana myös HPK:n A-nuoria lähinnä kevään 2011 peleissä. Saman vuoden helmikuussa hän teki kolmivuotisen jatkosopimuksen HPK:n kanssa. Kaudella 2011–2012 Kärmeniemi pelasi 34 SM-liigaottelua tehopistein 1+4=5. Hän vahvisti taas myös HPK:n A-nuoria, jotka voittivat kauden päätteeksi SM-pronssia.


title: Lauri Kärmeniemi

text: Runkosarjan 2012–2013 alussa HPK lainasi Kärmeniemen TuToon paikkaamaan loukkaantumisia. Hän pelasi joukkueessa lopulta koko kauden tehden 40 runkosarjaottelussa tehot 4+8=12 ja kymmenessä playoff-ottelussa kaksi maalia. Kärmeniemi esitti TuTossa hyvää peruspelaamista, mutta häntä vaivasi vielä identiteetin puute varsinaisesta pelityylistään. Kärmeniemi voitti kauden päätteeksi Mestis-pronssia, mutta häneltä jäi kuitenkin pronssiottelu väliin pelikiellon takia. Kärmeniemi sai viimeisen välieräottelun jälkeen kolmen ottelun pelikiellon taklattuaan KooKoon Jussi Nättistä selkään.


title: Lauri Kärmeniemi

text: Kauden 2012–2013 Kärmeniemi aloitti lainalla Savonlinnan Pallokerhossa. Hän pelasi siellä suurimman osan syyskaudestaan ja sai tililleen myös kahdeksan SM-liigaottelua. Tammikuussa 2014 HPK lainasi hänet loppukaudeksi TuToon. Kärmeniemi jakoi kevään 2014 pudotuspelien tehotilaston voiton kolmen muun pelaajan kanssa lukemalla +9 ja voitti kauden päätteeksi Mestis-pronssia. Kaudeksi 2014–2015 hän siirtyi vuoden mittaisella sopimuksella KooKoohon. Kärmeniemi voitti kauden päätteeksi Mestis-hopeaa.


title: Lauri Kärmeniemi

text: Kaudeksi 2015–2016 Kärmeniemi siirtyi vuoden mittaisella sopimuksella Tanskan Metal Ligaenin Gentofte Starsiin. Hän oli joukkueen tehokkain puolustaja tehoilla 8+12=20. Kärmeniemi siirtyi kaudeksi 2016–2017 Valko-Venäjän Ekstraligan H’K Šah’tsjor Salihorskiin. Hän edusti joukkuetta kauden aikana myös Continental Cupissa. Kaudeksi 2017–2018 Kärmeniemi siirtyi vuoden mittaisella sopimuksella Ranskan Ligue Magnusin Gothiques d’Amiensiin.


title: Lauri Kärmeniemi

text: Kärmeniemi pelasi alle 18-vuotiaiden MM-kilpailuissa vuonna 2009, jolloin hän voitti pronssia. Kärmeniemi valittiin Slovakiaa vastaan pelatun alkulohkon ottelun päätteeksi Suomen joukkueen ottelun parhaaksi pelaajaksi. Hän pelasi myös alle 18-vuotiaiden Ivan Hlinkan muistoturnauksessa vuonna 2008. Kärmenimi pelasi samana vuonna myös World U-17 Hockey Challengessa.


title: Hans Johansen

text: Hans Johansen (1897 − 1973) oli tanskalais-venäläinen lintutieteilijä, joka toimi eläintieteen professorina Tomskissa.


title: Hans Johansen

text: Johansenin vanhemmat olivat tanskalaisia. Hän syntyi Riiassa Latviassa ja kävi koulua Virossa. Nuorena ja tutkimusintoisena hän lähti Tomskiin opiskelemaan luonnontieteitä vuonna 1916. Täällä hän tutustui venäläiseen lintutieteilijään Hermann Johanseniin, joka ei ollut hänelle sukua, ja yhdessä he tekivät lintujen keräysretken taigan reunoille Obin ja Omin välimaastoon. 1917 Hans Johansen tutki yksin länsisiperialaista Baraban aroa. Lokakuun vallankumous ja sitä seurannut sisällissota katkaisivat hänen yhteytensä sukuun ja rahoittajiin, ja hän vaelsi jalkaisin Altain vuoristossa lähes kaksi vuotta 1918–1919. Tällä retkellä hän keräsi noin 500 näytteen lintukokoelman. Kesällä 1920 hän tutki Bijskin aroa ja vietti seuraavan talven Tomskissa.


title: Hans Johansen

text: Toukokuussa 1921 Johansen aloitti väitöskirjaan tähtäävät opinnot Münchenissä ja väitteli filosofian tohtoriksi eliömaantieteestä 1924. Myöhemmin hän palasi Tomskiin ja työskenteli vuodesta 1925 alkaen Hermann Johansenin apulaisena. Hän teki tutkimusretket Ussuriin 1926 ja Narymin alueen taigalle 1927. Vuonna 1928 Hans Johansen muutti Kamtšatkan niemimaalle ja pian sen jälkeen hän matkusti Komendöörinsaarille turkiseläinten hyväksikäyttöä tutkivan retkikunnan tieteelliseksi johtajaksi. Täällä hän viipyi 3½ vuotta.


title: Hans Johansen

text: Professori Hermann Johansen kuoli 1930 ja jonkin ajan kuluttua Hans Johansen nimitettiin hänen tilalleen Tomskin yliopiston eläintieteen professoriksi. Hän koulutti ryhmän lintutieteen opiskelijoita, ja lähetti heidät kartoittamaan läntisen Siperian tutkimattomia seutuja. Hän kävi itse Salairin alueella 1934 ja Kuznetsk Alataun alueella keväällä 1937.


title: Hans Johansen

text: Johansenin siperialaisten lintujen kokoelma oli paisunut 4 500 näytteeseen. Kokoelmassa oli hänen itsensä keräämien näytteiden lisäksi opiskelijoiden, Hermann Johansenin ja muiden keräämiä näytteitä. Hän kävi tutkimassa myös Neuvostoliiton tiedeakatemian lintukokoelmia Pietarissa.


title: Hans Johansen

text: Lokakuussa 1937 Johansenin oli poistuttava Venäjältä, kuten lähes kaikkien ulkomaalaisten. Hän sai työpaikan Kööpenhaminan yliopiston eläinmuseosta ja johti museon rengastustoimintaa 1943–1960. Hän osti mökin Læsøn saarelta, jonka karu maisema toi hänen mieleensä Siperian. Myöhemmin hän lahjoitti mökin Kööpenhaminan yliopistolle, ja siitä tehtiin kenttälaboratorio.


title: Hans Johansen

text: Hans Johansen kirjoitti laajan tutkielman Länsi-Siperian eläimistöstä, joka julkaistiin Journal für Ornithologiessa vuosina 1943–1961 nimellä "Die Vogelfauna Westsibiriens". Hans Johansen nimesi nokkavarpusen alalajin "schulpini" 1944.


title: Wanna Be Startin’ Somethin’

text:
Wanna Be Startin’ Somethin’ on Michael Jacksonin kappale vuoden 1982 "Thriller"-albumilta. Se julkaistiin albumin neljäntenä singlenä toukokuussa 1983.
Wanna Be Startin’ Somethin’ on alkuperäisen kappaleen uudelleenmiksattu ja -äänitetty versio, joka julkaistiin "Thriller 25" -albumin toisena singlenä 23. tammikuuta 2008. Kappaleessa on mukana senegalilais-yhdysvaltalainen Akon. Kappale oli viimeinen Jacksonin elämän aikana julkaistu single. Se menestyi hyvin listoilla ja sai kehuja myös kriitikoilta.


title: Hermann Johansen

text: Hermann Eduardovitš Johansen (, 1866–1930) oli venäläinen biologi ja lintutieteilijä.


title: Hermann Johansen

text: Johansen valmistui eläintieteilijäksi Tarton yliopistosta 1889. Hän muutti Tomskiin 1893, missä opetti saksaa, lääketiedettä ja luonnonhistoriaa Aleksejevin koulussa. Vuodesta 1899 alkaen hän opetti eläintiedettä ja vertailevaa anatomiaa Tomskin yliopistossa. 1918 hänet nimitettiin yliopiston eläintieteen professoriksi, missä virassa hän toimi kuolemaansa saakka. Hans Johansen, joka ei ollut hänelle sukua, peri hänen virkansa myöhemmin.


title: Hermann Johansen

text: Hermann Johansen kartoitti laajalti Länsi-Siperian faunaa, eritoten linnustoa. Huomattavaa osaa hänen lintukokoelmastaan säilytetään Kööpenhaminan yliopistossa, minne ne hankki Hans Johansen. Hermann Johansen nimesi harmaasirkun alalajin "buturlini" 1907.


title: Hermann Johansen

text: Hermann Johansenilla oli kaksi poikaa, joista vanhemman, Wolfgang Johansenin, surmasi venäläinen sotilas ensimmäisessä maailmansodassa. Nuoremmasta Bodo Johansenista tuli eläintieteilijä.


title: Halonginlahti

text: Halonginlahti on merenlahti Vietnamin pohjoisosassa. Lahdessa on karstimaasta syntynyt yli tuhannen saaren saaristo. Monet saaret ovat jyrkkärantaisia, niiden korkeus on 50–200 metriä ja monissa on luolia.


title: Halonginlahti

text: Lahdessa elää 60 kotoperäistä eläinlajia ja ainakin 14 kotoperäistä kasvilajia. Alue on yksi Vietnamin suosituimmista matkailukohteista. Osa lahdesta on Unescon maailmanperintökohde vuodesta 1994. Lahden koko pinta-ala on 1553 neliökilometriä, ja siitä 434 nelikökilometriä kuuluu maailmanperintökohteeseen.


title: Halonginlahti

text: Lahden alueella on useita erilaisia biotyyppejä: trooppista sademetsää, mangrovemetsää, koralliriuttoja, vuorovesitasankoja, meriruohoniittyjä ja luolia. Monet kasvilajit ovat sopeutuneet elämään kalkkipitoisessa maassa. Trooppista metsää kasvaa suurimilla saarilla, ja siellä elää apinoita (Reesusmakaki, jaavanmakaki ja äärimmäisen uhanalainen "Trachypithecus poliocephalus") antilooppeja, kärppiä ja iguaaneja.


title: Halonginlahti

text: Puolet lahden suurimmasta, Cát Bà-nimisestä saaresta on suojeltu Cát Bàn kansallispuistoksi.


title: Väkivallaton vuorovaikutus

text: Väkivallaton vuorovaikutus ("Nonviolent communication, NVC") on Marshall Rosenbergin kehittämä vuorovaikutusmenetelmä, jolla pyritään selkeyttämään kuuntelemista ja puhumista. Sitä käytetään erityisesti kriittisissä tilanteissa, joissa ihmisten välistä kommunikaatiota on poikkeuksellisen vaikeaa saada toimimaan.


title: Väkivallaton vuorovaikutus

text: NVC:n keskeiset osat ovat


title: Väkivallaton vuorovaikutus

text: NVC:stä ei ole tehty vielä merkittävää analyyttistä pitkittäistutkimusta. Suurin osa NVC:n tehon näytöstä perustuu kokemuksiin ja havaintoihin satunnaisesti tehdyissä kokeissa, tai teoreettiseen tukeen.


title: Väkivallaton vuorovaikutus

text: 2011 vuoteen mennessä kuusi Pro gradu -tutkielmaa ja väitöskirjaa on tiettävästi testannut NVC-mallia maksimissaan 108 otoskoolla, ja yleisesti todennut mallin tehokkaaksi


title: Väkivallaton vuorovaikutus

text: Alan Rofls, joka oli perustamassa CNVC:tä (Center for Nonviolent Communication) selittää akateemisen kirjallisuuden vähyyttä seuraavasti:


title: Väkivallaton vuorovaikutus

text: Käytännössä kaikilla konfliktinratkaisumalleilla on akateeminen tausta, ja täten niillä on oppilaiden suorittamaa empiiristä tutkimusta arvioimassa niiden tehokkuutta. NVC:llä taas on erityinen alkuperä. Marshall Rosenberg, Kliinisen psykologian FT, tulee täysipäiväiseltä yksityiseltä puolelta kliinisessä psykologiassa ja konsultaatiossa, eli ei akateemisesta virasta. Hänen luomuksensa NVC on täysin ruohonjuuritason organisaatio jolla ei aluksi ollut perustaa eikä rahoitusta. Se on 100% rahoitettu harjoituksilla, joita on tarjottu julkisilla työpajoilla ympäri maailmaa... Empiirinen data on nyt hitaasti tulossa, kun itsenäiset tutkijat löytävät oman rahoituksensa suorittaa ja julkaista empiirisiä vertaisarvioituja tutkimuksia.


title: Sunit

text: Sunit eli suniantiloopit eli kääpiöantiloopit ("Neotragus") on onttosarvisiin kuuluva sorkkaeläinsuku, johon kuuluu 3 lajia. Ne ovat solakoita ja hentoja, ja kaikkein pienimpiä antilooppeja. Kääpiöantiloopit ovat puna-antilooppien läheisiä sukulaisia, mutta ovat pienempiä, eivätkä niiden sarvet osoita ylöspäin, vaan taaksepäin. Sarvet on vain uroksilla. Naamarauhaset ovat silmien etupuolella. Niillä on myös sorkkien välissä rauhanen, joka kuitenkin puna-antiloopilla avautuu pitkänä halkeamana, kääpiöantiloopeilla pieninä huokosina. Polvien karvatupsut puuttuvat, ja sivuvarpaat ovat pienet tai puuttuvat kokonaan.


title: Sunit

text: Kääpiöantilooppeja tavataan Afrikassa. Elintavoista tiedetään vain vähän. Ne ovat arkoja ja piilottelevia. Lisäksi niiden väritys sulautuu hyvin ympäristöön. Ne kaikki elävät tiheiköissä. Sunin elinympäristöä ovat mantereen itäisten savannien pensastiheiköt, muilla lajeilla kosteat trooppiset metsät.


title: Leo Joseph

text: Leo Joseph on australialainen lintujen evoluutioon perehtynyt lintutieteilijä.


title: Leo Joseph

text: Joseph on Australian National Wildlife Collectionin päällikkö ja tutkimusjohtaja ja ANWC Foundationin hallituksen jäsen. Josephin mielenkiinnon kohteena on lintujen evoluutiobiologia, erityisesti systematiikka, Australian ja neotrooppisen alueen linnuston ekologia ja eliömaantiede, fylogenia ja suojelu. Hän tutkii Australian yleisimpiä lintulajeja, etenkin smaragdikäkiä ("Chrysococcyx").


title: Leo Joseph

text: Joseph valmistui Adelaiden yliopistosta 1979, ja väitteli filosofian tohtoriksi Queenslandin yliopistosta 1994. Hänen väitöskirjansa käsitteli Itä-Australian sademetsien lintujen evoluutota ja monimuotoisuutta molekulaarisella tasolla ("A molecular approach to species diversity and evolution in eastern Australian rainforest birds"). Joseph teki väitöksen jälkeen tutkimusta Unversidad de la Republicassa Uruguayssa vuosina 1994–1997, tutkimus käsitteli eteläamerikkalaisten rantalintujen fylogeniaa, muuttokäyttäytymistä ja yhteisön rakennetta ("Phylogeny, evolution of migration and population structure in South American migratory shorebirds"). Tämän jälkeen hän toimi Philadelphian luonnontieteiden akatemian lintuosaston johtajana Yhdysvalloissa seitsemän vuotta, kunnes palasi Australiaan 2005.


title: Kimmo Jylhämö

text: Kimmo Jylhämö on suomalainen toimittaja, joka käsittelee kirjoituksissaan filosofisia ja poliittisia aiheita. Vuodesta 2015 hän on työskennellyt Vastapainon toimitusjohtajana.


title: Kimmo Jylhämö

text: Jylhämö toimi "Voima"-lehden päätoimittajana vuosina 2004–2014. Lisäksi hän on toiminut Kulttuuri-, mielipide- ja tiedelehtien liitto Kultti ry:n toiminnanjohtajana.


title: Kimmo Jylhämö

text: Jylhämö on tarkastellut filosofisissa julkaisuissaan muun muassa Slavoj Žižekin filosofiaa ja julkaissut Zizekin poliittista filosofiaa käsittelevän haastattelukirjan.


title: Paul Erdmann Isert

text: Paul Erdmann Isert (1756 Angermünde, Brandenburg – 21. tammikuuta 1789 Ghana) oli saksalaissyntyinen luonnontieteilijä.


title: Paul Erdmann Isert

text: Isert opiskeli Tanskassa. Hän sai komennuksen johtavaksi kirurgiksi Christiansborgiin Tanskan hallitsemalle alueelle Kultarannikkoa nykyisessä Ghanassa, jonne hän saapui marraskuussa 1783. Hän poistui maasta 1786 suuttuneena Ašantin kuninkaan Osei Kwamen käytöksestä ja pestautui lääkäriksi orjia kuljettaneeseen laivaan, jolla hän saapui Länsi-Intiaan. Hän kävi useilla Länsi-Intian saarilla ja yritti myöhemmin vaikuttaa Tanskan ja Ruotsin harjoittamaan orjakauppaan. Isert palasi Christiansborgiin marraskuussa 1788, mukanaan nuori vaimonsa. Hän kuoli jo tammikuussa 1789 ja vaimo kuukautta myöhemmin. Heidän vastasyntynyt tyttärensä kuoli kolme viikkoa äitinsä jälkeen.


title: Paul Erdmann Isert

text: Isertin maine perustuu hänen teokseensa "Reise nach Guinea und den Caribäischen Inseln in Columbia" (Kööpenhamina 1788). Teos käännettiin ensin tanskaksi, sitten hollanniksi ja ranskaksi.


title: Paul Erdmann Isert

text: Isert nimesi kaksi uutta lintulajia, guineanviolettiturakon ("Musophaga violacea") ja punaperäpiispan ("Euplectes franciscanus").


title: Klassismi

text: Klassismi eli uusklassismi (vanh. klassisismi, uuslat. "classicismus", ’luokka’) on barokin ja rokokoon jälkeen syntynyt taidesuuntaus, joka vaikutti 1700- ja 1800-luvuilla. Sillä tarkoitetaan yleensä Rooman ja antiikin klassisen Kreikan taiteen ja kirjallisuuden pitämistä esikuvana. Klassismi syntyi vastineeksi barokille, jonka muotojen koristeellisuudesta ja ylenpalttisuudesta haluttiin pyrkiä yksinkertaisuuteen, tasapainoon ja luonnollisuuteen.


title: Klassismi

text: Kirjallisuudessa klassismin ajanjaksona pidetään 1600-lukua ja 1700-luvun alkua. Kirjallisuudessa klassismi pyrki myös muodon ja sisällön harmoniaan sekä ilmaisun selkeyteen. Klassismin keskus oli tuolloin Ludvig XIV:n Ranska, jossa suuntaus keskittyi erityisesti salonkeihin ja hoviin. Klassismi ihannoi antiikin kirjallisuutta, jonka pohjalta pyrittiin laatimaan säännöt eri kirjallisuudenlajeille.


title: Klassismi

text: Antiikin malli oli klassismille hyvin tärkeä. Sen tyylipiirteinä voidaankin pitää symmetriaa, tasapainoa, johdonmukaisuutta ja luonnollisuutta. Antiikin ihailu näkyi kaikilla taiteenaloilla. Kirjallisuudessa pyrittiin muodon ja ilmaisun selkeyteen sekä tyyliltään ehyisiin, tasapainoisiin ja sopusuhtaisiin teksteihin. Myös klassismin taiteessa tavoiteltiin harmoniaa, luonnollisuutta ja järkevyyttä, jotka olivat ominaisia piirteitä antiikin Kreikan ja Rooman aikakausille. Luonnollisuudella tarkoitettiin taitoa kuvata todellisuutta antiikin kirjailijoiden ja taiteilijoiden tapaan.


title: Klassismi

text: Antiikin esikuvallisuutta tavoiteltiin tarkkojen ohjeiden avulla, jotka asetettiin kullekin taiteenlajille erikseen aina näytelmistä rakennustaiteeseen. Versailles’n palatsin tasapainoa ja symmetriaa suosiva puistoarkkitehtuuri kuvastaa hyvin klassismin ajan ankaraa muototietoisuutta.


title: Klassismi

text: 1600-luvun Euroopassa eri uskonnot taistelivat. Kolmikymmenvuotisen sodan päättyessä protestanttinen uskonto vakiintui Englantiin ja pohjoiseen Eurooppaan, kun taas Etelä-Eurooppa säilyi katolisena. Keski-Euroopassa harjoitettiin molempia uskontoja. Vaikka kirkko säilytti valtansa katolisilla alueilla, yleisesti ottaen sen valta heikkeni, ja Euroopassa alettiin kulkea kohti itsevaltiutta. Kulttuurielämää alkoi johtaa maallinen valta. Teologiset pohdinnat jäivät rationalismin varjoon, ja syntyi ajatus todellisuuden hahmottamisesta pelkän ajattelun avulla.


title: Klassismi

text: Vallanpitäjät, merkittävimpänä Ranskan itsevaltias Ludvig XIV, olivat merkittäviä taiteilijoiden ja kirjailijoiden tukijoita. Taiteilijoiden piti tosin samalla ylistää heitä. Ylhäisten salongit olivat kulttuurielämän keskuksia. Ajan ihanteena pidettiin sujuva- ja luontevakäytöksistä maailmanmiestä.


title: Klassismi

text:
Klassismin keskusmaaksi nousi Ranska. Vaikka Pariisi oli kirjallisuuden ja tieteen keskus, vuonna 1635 perustetulla Ranskan akatemialla oli suuri valta kirjallisuusinstituutiossa, sillä sen 40 asiantuntijaa valvoivat kirjallista tuotantoa tarkastamalla, että teosten sisältö oli sopivaa. Keskustelupiiristä kehittyneen Akatemian perusperiaatteena oli vaalia kulttuuria ja hyvää makua.. Ranskan akatemia kokosi ranskan kielen suuren sanakirjan, joka ilmestyi vuonna 1694. Sanakirjasta pystyi tarkistamaan, mikä sana oli hyväksytty osaksi sivistynyttä puhekieltä. Kaikki klassismin ajan merkittävät kirjailijat eivät olleet sopivia jäseniä Ranskan akatemiaan. Esimerkiksi Molièrea ei voitu valita akatemiaan, koska hän toimi myös näyttelijänä, joka oli halveksittu ammatti. Ranskan akatemian jäsenillä, tärkeimpänä Nicolas Boileaunilla, oli keskeinen vaikutus klassismin ajan kirjallisuuteen.
Ranskan klassismin draamassa noudatettiin niin kutsuttua kolmen ykseyden sääntöä, jonka klassismin teoreetikot löysivät Aristoteleen runousopista. Aristoteleen määritelmän mukaan draaman tulee olla kokonainen, loppuun suoritettu ja pituudeltaan rajoitettu. Toiminnan, ajan ja paikan ykseydet liittyivät draaman muotoon. Kolmen ykseyden sääntö oli klassismin ajan kirjoittajille suunnattu normi, jonka tavoitteena oli saavuttaa näytelmän keinoin mahdollisimman pitkälle viety todenmukaisuus eli eräänlainen draamallinen realismi.


title: Klassismi

text: Tragediat olivat suosittuja klassismin draamassa. Niiden aiheet otettiin usein antiikin historiasta tai mytologiasta, mutta myös raamatullisia ja itämaisia aiheita suosittiin. Tragediassa noudatettiin kolmen ykseyden säännön lisäksi runomuotoisuutta ja jakoa viiteen näytökseen. Tragedioissa kohtalolla ja ihmisen luonteella oli toisiaan täydentävä merkitys.


title: Klassismi

text: Klassismin komedia käytti hyväkseen vanhoja kansankomedioita uudenaikaistamalla niitä ajan vaatimusten mukaisesti. Klassismin komediakirjailijoista tunnetuin ja menestynein oli Molière. Hänen näytelmiensä toistuvia teemoja ovat epäluonnollisuus sekä ihmisluonne. Yhteisöllä oli komedioissa merkittävä osuus: nauru kontrolloi yksilön äärimmäisiä luonteenpiirteitä, mutta samalla sosiaalinen nauru myös pehmensi ja palautti oikean järjestyksen.


title: Moorgaten metro-onnettomuus

text: Moorgaten metro-onnettomuus tapahtui 28. helmikuuta 1975 kello 8.46 Lontoon metrossa. Northern Line -linjan Moorgateen saapumassa ollut juna ajoi aseman ohi ja törmäsi laiturin lopussa tunnelin peräseinään. Onnettomuudessa kuoli 43 ihmistä.


title: Moorgaten metro-onnettomuus

text: Onnettomuus on vakavin Lontoon metrossa rauhan aikana sattunut ja kuolonuhrien määrässä mitattuna toiseksi suurin Lontoon joukkoliikenteessä (suurin ovat 7. heinäkuuta 2005 tapahtuneet pommi-iskut). Onnettomuuden syytä ei ole koskaan saatu varmuudella selvitettyä.


title: Moorgaten metro-onnettomuus

text: Sen lisäksi, että Moorgaten aseman eteläosa, jossa onnettomuus tapahtui, jouduttiin onnettomuuden jälkeen rakentamaan kokonaan uudelleen, onnettomuuden seurauksena kehitettiin automaattinen järjestelmä junien pysäyttämiseksi tunnelin päättyessä.


title: Moorgaten metro-onnettomuus

text: Juna 272 oli lähtenyt kello 8.39 Drayton Parkista Moorgaten asemalle, jossa sen oli määrä pysähtyä laiturille 9 seitsemän minuuttia myöhemmin. Juna koostui kahdesta vuonna 1938 valmistuneesta yksiköstä, joissa oli kolme vaunua.


title: Moorgaten metro-onnettomuus

text: Junan lähestyessä pääteasemaa se ei jarruttanut, vaan kiihdytti. Junan vauhti ennen asemaa olleessa vaihteessa oli noin 55 kilometriä tunnissa. Asemalaiturin päässä oli 20 metriä pitkä varatunneli, jossa oli punainen opastin, hiekkakasa ja sen takana hydraulinen puskuri tiiliseinän edessä. Junan nopeus hidastui sen törmätessä hiekkakasaan, mutta nopeus oli silti 65 kilometriä tunnissa junan osuessa puskuriin. Ensimmäinen soitto hätäkeskukseen vastaanotettiin 8.53.


title: Moorgaten metro-onnettomuus

text: Yksi onnettomuutta pahentanut asia oli se, että tunneli oli rakennettu isompia junia varten – se oli 4,9 metriä korkea, kun junan korkeus oli vain 2,88 metriä. Tämän vuoksi junan toinen vaunu nousi ensimmäisen päälle ja murskasi sen. Kolmas vaunu halkesi pituussuunnassa. Pelastustoiminta oli vaikeaa, koska tilaa oli vähän ja vaunut olivat sotkeutuneet toisiinsa. Lisäksi tunnelissa oli kuuma ja ilmanvaihto oli heikko. Kesti yli 12 tuntia ennen kuin viimeinen selviytynyt henkilö saatiin pelastettua, ja etuohjaamoon päästiin vasta neljän päivän kuluttua.


title: Moorgaten metro-onnettomuus

text: Onnettomuuden syytä ei koskaan saatu tyydyttävästi selvitettyä. 56-vuotias kuljettaja Leslie Newson oli työskennellyt Lontoon metrossa vuodesta 1969 ja oli terve eikä käyttänyt alkoholia tai huumeita.


title: Moorgaten metro-onnettomuus

text: Poliisitutkimuksessa selvisi, ettei hänellä tiettävästi ollut syytä itsemurhaan. Hänen taskustaan löytyi 300 puntaa, joilla hän oli ajatellut ostaa tyttärelleen auton päästyään töistä.


title: Moorgaten metro-onnettomuus

text: Newson piti onnettomuuden sattuessa kättään kuolleen miehen kytkimellä, laitteella joka kytkee jarrut, mikäli siitä päästetään irti. Hän ei myöskään ollut yrittänyt suojata kasvojaan ennen törmäystä. Silminnäkijät kertoivat hänen nostaneen junan nopeutta ennen törmäystä. Ohjaamon tehonsäätökahvaa tutkimalla saatiin selville, että moottorit olivat vetotilassa ennen törmäystä.


title: Moorgaten metro-onnettomuus

text: Ruumiinavaus ei antanut viitteitä sairauskohtauksesta, mikä olisi voinut johtaa onnettomuuteen. Newson ei myöskään ollut humalassa, tosin ruumiinavaus suoritettiin neljä ja puoli päivää onnettomuuden jälkeen, mikä saattoi vaikuttaa tähän tulokseen.


title: Moorgaten metro-onnettomuus

text: Tohtori P. A. B. Rafflen mielestä Newsonille olisi voinut tulla harvinainen aivokohtaus, jossa aivot jatkavat toimintaa, mutta ruumiin ohjaaminen on mahdotonta. Se selittäisi, miksi Newson piti kuolleen miehen kytkintä edelleen pohjassa eikä yrittänyt estää onnettomuutta mitenkään, ja miksi Newson istui silminnäkijöiden mukaan penkillä normaalisti ja katsoi eteenpäin junan ohittaessa aseman.


title: Moorgaten metro-onnettomuus

text: Toisaalta rautatiekirjailija Piers Connor, joka oli myös entinen metronkuljettaja ja tunsi Newsonin, on ehdottanut, että Newsonin ajatukset lähtivät harhailemaan ratkaisevalla hetkellä ennen onnettomuutta. Teoriaa heikentää se, että juna ajoi asemaa edeltäviin vaihteisiin ylinopeudella ja monet matkustajista olivat lentäneet penkeiltä tai kaatuneet. Jos Newson olisikin haaveillut, tämän olisi pitänyt herättää hänet takaisin reaalimaailmaan.


title: Moorgaten metro-onnettomuus

text: Kansallinen rautatieyhtiö British Rail huolestui onnettomuuden jälkeen samanlaisen tapauksen sattumisesta rautateillä. Ensimmäinen korjaustoimenpide oli se, että pääteasemaa lähestyttäessä opastin ei näyttäisi normaalia ”aja”-opastetta, vaan rajoittavampaa opastetta. Tällöin junaan asennettu kulunvalvontajärjestelmä soittaisi ohjaamossa äänimerkin, joka pitäisi hyväksyä tai tapahtuisi hätäjarrutus.


title: Adenokarsinooma

text: Adenokarsinooma on rauhasepiteelistä lähtenyt syöpä. Esimerkiksi paksu- ja peräsuolen syövistä 90–95 % on adenokarsinoomia. Myös keuhkosyöpä voi olla adenokarsinooma; kyseessä on tällöin eräs ei-pienisoluisen keuhkosyövän muoto. Potilailla, jotka eivät koskaan ole tupakoineet, on adenokarsinooma pääasiallinen keuhkosyöpätyyppi. Näiden lisäksi esimerkiksi eturauhassyöpä on tavallisesti adenokarsinooma.


title: Fanconin oireyhtymä

text: Fanconin oireyhtymä on proksimaalisen tubuluksen toiminnan häiriö. Siitä kärsivällä tietyt aineet, kuten aminohapot, glukoosi ja fosfaatti siirtyvät verenkierron sijasta virtsaan. Lapsilla häiriön tavallisin aiheuttaja on kystinoosi. Aikuisilla häiriö voi johtua esimerkiksi tietyistä lääkkeistä tai eräistä sairauksista, kuten multippelimyeloomasta.


title: Fanconin oireyhtymä

text: Fanconin oireyhtymä voi johtaa monenlaisiin ongelmiin. Tyypillisiin taudin oireisiin lukeutuu polyuria, joka voi johtaa dehydraatioon.


title: Maffuccin oireyhtymä

text: Maffuccin oireyhtymä on sairaus, josta kärsivällä esiintyy enkondroomien (Ollierin taudin) lisäksi hemangioomia iholla ja sisäelimissä. Kyseessä on sporadinen tauti. Noin 160 tapausta on kuvattu englanninkielisessä kirjallisuudessa. Taudin aiheuttamat muutokset havaitaan yleensä ensimmäistä kertaa potilaan ollessa 4–5-vuotias. Maffucci kuvasi oireyhtymän ensimmäisenä vuonna 1881.


title: Maffuccin oireyhtymä

text: Noin 30 %:ssa tapauksista on ilmennyt pahanlaatuinen muutos. Kondrosarkooma on ollut maligniteeteista tavanomaisin.


title: Lyckselen rautatieasema

text: Lyckeselen rautatiasema (, ) on rautatieliikennepaikka Lyckselen kunnan keskustaajamassa, Ruotsin rataverkkoon kuuluvalla poikkirataosalla .


title: Lyckselen rautatieasema

text: Liikennepaikka avattiin yleiselle liikenteelle 16. joulukuuta 1924, kun rataosuus Hällnäsistä Lyckseleen avattiin liikenteelle. Samana vuonna Lyckseleen rakennettiin puinen, puolitoistakerroksinen asemarakennus. Liikennepaikka toimi pääteasemana 1. joulukuuta 1930 saakka, jolloin rataosuus Lycksele–Åskilje–Storuman avattiin yleiselle liikenteelle.


title: Lyckselen rautatieasema

text: Henkilöliikenne välillä Storuman–Lycksele lakkautettiin 9. kesäkuuta 1992, ja kolme vuotta myöhemmin henkilöliikenne päättyi myös välillä Hällnäs–Lycksele. Henkilöliikenteen viimeisenä vuonna henkilöliikenteestä vastasi Länstrafiken i Västerbotten.


title: Lyckselen rautatieasema

text: Lycksele on suurin paikkakunta rataosan varrella, ja siellä kuormataan suurin osa rataosan liikenteestä. Lycksele on myös rataosan ainoa varsinainen väliasema, muut rataosan väliliikennepaikat on luokiteltu linjavaihteiksi.


title: Ollierin tauti

text: Ollierin tauti eli enkondromatoosi on sairaus, josta kärsivällä esiintyy useita enkondroomia. Arviolta yksi ihminen 100 000:sta sairastaa sitä. Häiriö on yleensä sporadinen. Siihen liittyy pahanlaatuisten muutosten vaara; enkondroomista voi kehittyä kondrosarkoomia. Maffuccin oireyhtymää sairastavilla esiintyy enkondroomien lisäksi hemangioomia.


title: Pientä säätöä

text: Pientä säätöä "(It's Complicated)" on vuonna 2009 ensi-iltansa saanut Nancy Meyersin ohjaama ja käsikirjoittama yhdysvaltalainen romanttinen komediaelokuva. Sen pääosissa ovat Meryl Streep, Steve Martin ja Alec Baldwin.


title: Pientä säätöä

text: Tv-Nytissä neljä kriitikkoa antoi elokuvalle tähtiä keskiarvolla 2,0.


title: Vilhelminan rautatieasema

text: Vilhelminan rautatieasema (, ) on rautatieliikennepaikka Vilhelminan kunnassa Ruotsin rataverkkoon kuuluvalla rataosalla eli Inlandsbanan-rautatien pohjoisella osalla.


title: Vilhelminan rautatieasema

text: Liikennepaikka avattiin yleiselle liikenteelle 16. helmikuuta 1918, kun rataosuus Volgsjön–Vilhelmina valmistui. Yleisen liikenteen osalta Vilhelmina toimi pääteliikennepaikkana viiden vuoden ajan, kunnes 15. marraskuuta 1923 rataosuus Vilhelminasta pohjoiseen Storumaniin avattiin yleiselle liikenteelle.


title: Vilhelminan rautatieasema

text: Vilhelminan puinen puolitoistakerroksinen asemarakennus on rakennettu vuosina 1917–1918, ja se on modernisoitu odotussalin ja toimiston osalta vuonna 1947.


title: Kondrosarkooma

text: Kondrosarkooma on pahanlaatuinen luukasvain. Tyypillisesti hitaasti kasvava syöpä on vastustuskykyinen sädehoidolle ja solunsalpaajille. Tästä syystä sen hoitona käytetään laajaa kirurgista poistoa. Useimmiten tautia tavataan yli 40-vuotiailla. Kipu on sen tyypillinen oire, ja siihen saattaa liittyä paikallinen turvotus. Kyseessä on toiseksi yleisin luusyöpä. Se kattaa noin neljänneksen tapauksista.


title: Kondrosarkooma

text: Ollierin taudista kärsivät ovat vaarassa sairastua kondrosarkoomaan, joka voi kehittyä enkondroomasta. Maffuccin oireyhtymässä, josta kärsivillä esiintyy enkondroomien lisäksi hemangioomia, on pahanlaatuinen muutos ilmennyt noin 30 %:ssa tapauksista. Kondrosarkooma on ollut tavallisin maligniteetti.


title: Pilvilinna joka romahti

text: Pilvilinna joka romahti on Stieg Larssonin kolmannen Millennium-romaanin filmatisointi, jonka on ohjannut Daniel Alfredson. Vuonna 2009 valmistuneessa elokuvassa palkkamurhaaja metsästää tietokonenero Lisbeth Salanderia. Keskeinen jännite liittyy siihen, puhdistuuko Lisbethin maine toimittaja Mikael Blomkvistin avulla. Elokuva jatkuu suoraan siitä, mihin sarjan edellinen osa "Tyttö joka leikki tulella" päättyi.Tv-Nytissä neljä kriitikkoa antoi elokuvalle tähtiä keskiarvolla 2,3.


title: Meselefors

text: Meselefors on pientaajama () Vilhelminan kunnassa Ruotsissa. Vuonna 2005 sen asukasluku oli 67 ja pinta-ala 15 hehtaaria. Vuonna 2010 asukkaita oli 58.


title: Meselefors

text: Kylä sijaitsee Ångermanjoen rannalla noin 25 kilometrin päässä kunnan keskustaajamasta etelään, eurooppatien 45, maantien 90 sekä -rautatien varrella. Kylässä sijaitsee kaksi rautatieliikennepaikkaa: Ångermanjoen itärannalla sijaitseva Meseleforsin rautatieasema sekä joen länsirannalla sijaitseva Meseleforsin leirintäalueen seisake. Kesäisin liikennöivät henkilöjunat pysähtyvät asemilla tarvittaessa.


title: Haapasaaren kirkko

text: Haapasaaren kirkko on puukirkko Kotkan ulkosaaristossa Haapasaaressa. Kirkko rakennettiin vuosina 1858–1859 Intendentinkonttorin suunnitelmien mukaan. Rakennusmestarina toimi Jeremias Laavu. Haapasaaren kirkko sijaitsee paikalla, jossa on ollut jo aikaisemmin rukoushuone. Rakennus kuuluu Kotka–Kymin seurakunnan tiloihin ja on käytössä ainoastaan kesäisin.


title: Haapasaaren kirkko

text: Haapasaaren kirkko on päätytornillinen pitkäkirkko, jossa torni sijaitsee sisäänkäynnin yllä. Kirkkosali on yksilaivainen ja sitä kattaa puuholvaus. Istumapaikkoja on noin 250. Alttaritaulun "Jeesus ja lapsi" on maalannut Frans Lehtinen. Kirkossa on puusta veistetty krusifiksi, joka on luultavasti peräisin vanhasta rukoushuoneesta. Kirkon kellotapulissa on kaksi kelloa, joista pienempi on saatu 1870 Haapasaaren lähellä haaksirikkoutuneesta Jenny-nimisestä purjelaivasta.


title: Enkondrooma

text: Enkondrooma on luun sisäinen rustokasvain, joka on saanut alkunsa luun kasvulevystä. Se on hyvänlaatuinen; pahanlaatuinen muutos ilmenee alle prosentissa tapauksista. Ollierin tautiin ja Maffuccin oireyhtymään, joista kärsivillä on useita enkondroomia, kuitenkin liittyy kumpaankin 30 prosentin malignisoitumisvaara.


title: Enkondrooma

text: Enkondroomista 35 prosenttia esiintyy kädessä. Putkiluun enkondroomat ovat yleensä oireettomia ja tulevat löydetyiksi sattumalta.


title: Martin Guerre

text: Martin Guerre oli 1500-luvulla elänyt ranskalainen talonpoika, joka on jäänyt historiaan häneen liittyneen kuuluisan huijauksen vuoksi. Vuonna 1548 Martin Guerre jätti selittämättä perheensä ja katosi, kunnes lähes vuosikymmen myöhemmin hänen kotikyläänsä saapui mies, joka väitti olevansa takaisin palaava Martin Guerre. Hän eli kylässä Guerren vaimon ja pojan kanssa kolme vuotta, kunnes joutui oikeuteen huijariksi syytettynä. Monivaiheisessa oikeudenkäynnissä paljastuikin, että hän oli tosiasiassa Martin Guerren henkilöllisyyden varastanut mies nimeltä Arnaud du Tilh. Kesken oikeudenkäynnin myös oikea Martin Guerre palasi viimein, varmistaen näin du Tilhin syyllisyyden.


title: Martin Guerre

text: Martin Guerren tapauksesta kirjoitettiin välittömästi peräti kaksi kertomusta. Toisen, "Admiranda historia" eli "Histoire admirable", kirjoitti Guillaume Le Sueur ja toisen "Arrest memorable" (”Merkittävä tuomio”), Jean de Coras, joista jälkimmäisen kirjoittaja oli yksi tapausta käsitelleistä tuomareista ja maineikas oikeustieteen tuntija. Aiheesta on tehty muun muassa ranskalainen elokuva "Martin Guerren paluu" ("Le retour de Martin Guerre", 1982), jonka pääosia näyttelevät Gérard Depardieu ja Nathalie Baye. Elokuvanteossa neuvonantajana toiminut historioitsija Natalie Zemon Davis kirjoitti aiheesta samana vuonna ilmestyneen historiateoksen "Martin Guerren paluu", joka ilmestyi suomeksi Gaudeamuksen kustantamana vuonna 2001.


title: Martin Guerre

text: Martin Guerre, alkuperäiseltä nimeltään Martin Daguerre, syntyi Hendayessa Ranskan Baskimaalla vuonna 1525. Syystä tai toisesta hänen isänsä Sanxi Daguerre päätti kuitenkin vuonna 1527 jättää sukunsa tilukset ja lähteä Hendayesta mukanaan vaimonsa, esikoispoikansa ja naimaton veljensä Pierre. He muuttivat itään pois Baskimaasta, sisämaan pieneen Artigat’n kylään Lèzejoen varrelle Pyreneiden tuntumaan. Artigat’ssa he vaihtoivat baskilaisen sukunimensä Guerreksi. Guerret menestyivät Artigat’ssa varsin hyvin. He hankkivat hieman maata, ja veljekset perustivat jälleen tiilipajan, jollainen heillä oli ollut jo Hendayessa. Lisäksi he viljelivät maata ja kasvattivat lampaita. Pierre meni naimisiin, ja Sanxin vaimo synnytti lisää lapsia, joista neljä tytärtä pysyi elossa yli varhaislapsuuden.


title: Martin Guerre

text: Vuonna 1538 Guerret tekivät vauraan artigat’laisen Rolsin perheen kanssa sopimuksen Martinin ja Rolsien tyttären Bertrande de Rolsin avioliitosta. Liiton osapuolet olivat tällöin poikkeuksellisen nuoria, Bertrande oman myöhemmän ilmoituksensa mukaan vain yhdeksän- tai kymmenvuotias. Martinin ja Bertranden ensimmäiset kahdeksan aviovuotta olivat lapsettomia, minkä uskottiin johtuvan jonkun noidan langettamasta kirouksesta, joka teki Martinista impotentin. Kun perheeseen viimein syntyi lapsi, poika, se nimettiin Martinin isän mukaan Sanxiksi. Vuonna 1548 pojan ollessa vain muutaman kuukauden ikäinen Martin varasti isältään, yhteistalouden päämieheltä, pienen määrän viljaa. Tämän jälkeen hän jätti ”isänsä ankaruuden pelossa” vaimonsa, lapsensa ja omaisuutensa ja lähti Artigat’sta vuosiksi omille teilleen.


title: Martin Guerre

text: Missä Martin sitten kävikin, hän ylitti jossakin vaiheessa Pyreneet ja päätyi Burgosin kaupunkiin Kastiliaan, ja siellä hän pääsi kardinaali Francisco de Mendozan talouteen lakeijaksi. Kardinaalin veli oli Espanjan armeijan kapteeni Pedro de Mendoza, jonka palveluskuntaan Martin jossakin vaiheessa siirtyi – olihan hän ollut jo Artigat’ssa taitava miekkailija. Espanjan armeijan palveluksessa Martin joutui Flanderiin, missä kuningas Filip II:n joukot sotivat ranskalaisia vastaan. Espanjalaisten murskatessa 10. elokuuta 1557 pikardialaisen Saint-Quentinin kaupungin piiritystä murtamaan tulleet ranskalaisjoukot Martin sai jalkaansa osuman arkebuusista ja se jouduttiin amputoimaan.


title: Birt–Hogg–Dubén oireyhtymä

text: Birt–Hogg–Dubén oireyhtymä on FLCN-geenin mutaatioiden aiheuttama sairaus. Siitä kärsiville kehittyy lukuisia hyvänlaatuisia ihokasvaimia. Myös keuhkoihin voi ilmaantua kystia. Tautiin liittyy lisäksi ilmarinnan vaara. Autosomissa dominantisti periytyvää oireistoa on raportoitu esiintyneen yli kuudessakymmenessä suvussa.


title: Birt–Hogg–Dubén oireyhtymä

text: Sairaus kuvattiin alun perin vuonna 1977. Munuaiskarsinoomia on raportoitu esiintyneen sen yhteydessä.


title: Teatterimuseo

text: Teatterimuseo on Kaapelitehtaalla Helsingin Salmisaaressa toimiva valtakunnallinen esittävien taiteiden, erityisesti teatterin ja tanssin erikoismuseo, jonka yhteistyöverkoston muodostaa teatterin kenttä. Museon painopistealue on teatterikasvatus.


title: Teatterimuseo

text: Alkuvaiheessa oli tarkoitus kerätä kokoelmiin pääkaupungin teatteritoimintaa koskevaa aineistoa, mutta se kuitenkin aloitti tallentamaan koko suomalaisen teatterin historiaa. Vuonna 1992 Helsingin teatterimuseosäätiö muutettiin Teatterimuseosäätiöksi ja Helsinki jäi pois myös Teatterimuseon nimestä. Vuonna 1994 Teatterimuseo nimettiin valtakunnalliseksi erikoismuseoksi.


title: Teatterimuseo

text: Museo sai alkunsa vuonna 1962, kun Helsingin kaupunki perusti Helsingin teatterimuseosäätiön lahjana 90-vuotiaalle suomalaiselle teatterille. Suomen Teatterijärjestöjen Keskusliiton teatterimuseojaos oli kerännyt esineistöä ja 1940-luvulta alkaen. Niiden lisäksi museon kokoelman perustana toimivat Suomen Kansallisteatterin lahjoittamat 45 pukua ja Kaarlo Bergbomin satavuotisnäyttelyyn vuonna 1943 kerätyt Suomalaisen Teatterin alkuvaiheeseen liittyvät esineet.


title: Teatterimuseo

text: Ensimmäiset näyttelytilat sijaitsivat Balderin talossa Aleksanterinkadulla. Ensimmäinen näyttely avattiin 27. maaliskuuta 1963. Ensimmäisen vuoden aikana kävi avajaisten kutsuvieraiden lisäksi 584 henkilöä.


title: Teatterimuseo

text: Museon arkistossa on noin 880 hyllymetriä teatteri- ja tanssialan toimijoiden henkilöarkistoja sekä teattereiden ja erilaisten teatteriin liittyvien yhdistysten arkistoja. Kattavimmin arkistossa on toimintansa lopettaneiden tai toisiin yhdistettyjen teattereiden aineistoja. Tampereen Työväen Teatteri oli ensimmäinen edelleen toimiva teatteri, joka lahjoitti aineistonsa arkistoon. Lisäksi museon arkistosta löytyy teattereiden käsiohjelmia, julisteita sekä teatteri- ja tanssitaiteen lehtileikekokoelma, joka sisältää teatteriesitysten lehtiarvostelut vuosilta 1923−2010. Audiovisuaalisessa arkistossa kuvatallenteita on yli 600 kappaletta ja äänitteitä saman verran erilaisissa tallennusmuodoissa.


title: Teatterimuseo

text: Valokuvakokoelmassa on muun muassa esityskuvia ja roolikuvia, teatteriväen henkilökuvia ja kuvia teatterirakennuksista, yhteensä noin 450 000 valokuvaa. Perinteisesti museo on saanut valokuvia lähinnä teattereiden ja teatteritaiteilijoiden arkistolahjoituksissa, mutta viime vuosina on vastaanotettu myös valokuvaajien omia laajoja kokoelmia. Luonnokset ovat esinekokoelman lukumäärällisesti suurin aineistoryhmä: lavastus- ja pukuluonnoskokoelma sisältää noin 13 000 luonnosta 1900-luvun vaihteesta nykypäivään. Muita esinekokoelmien isoja aineistoryhmiä ovat teatteripuvut, lavastuspienoismallit, teatterinuket sekä teatteritekniikka, valo- ja tehostelaitteisto, joiden lisäksi kokoelmassa on taideteoksia, maskeeraukseen liittyvää esineistöä, tarpeistoa, huonekaluja ja henkilökohtaista esineistöä. Kaiken kaikkiaan Teatterimuseon kokoelmissa on yli 18 000 esinettä.


title: Teatterimuseo

text: Teatterin lisäksi myös tanssi kuuluu museon aihealueisiin. Tainssiaheista aineistoa löytyy arkistosta sekä valokuva- ja esinekokoelmista. Kokoelmissa on satoja tanssipukuja, joista viitisenkymmentä on 1900-luvun alkupuolelta. AV-arkistossa on tanssifilmejä, haastatteluja ja balettimusiikkia.


title: Teatterimuseo

text: Teatterimuseon audiovisuaalinen arkisto koostuu kuvatallenteista ja äänitteistä. Kuvatallenteita − esitystaltiointeja, haastatteluja, seminaaritaltiointeja ja näyttelykäyttöön tehtyjä videokoosteita jne. − arkistossa on yli 600 kpl. Äänitteitä on lähes saman verran. Ääninauhat ovat pääasiassa haastatteluja, mutta lisäksi kokoelmissamme on esimerkiksi näyttämömusiikkia ja esitysten äänitaustoja.


title: AJR

text: Lyhenne AJR voi tarkoittaa seuraavia:


title: Abborrträsk

text: Abborrträsk on pientaajama () Arvidsjaurin kunnassa Norrbottenin läänissä Ruotsissa. Vuonna 2010 sen väkiluku oli 129 asukasta, ja pinta-ala 71 hehtaaria.


title: Abborrträsk

text: Abborrträskin kylä on perustettu vuonna 1610, ja se sijaitsee Abborrträsket-nimisen järven ympärillä, -rautatien ja maantien 95 varrella noin 20 kilometriä kaakkoon kunnan keskustaajamasta Arvidsjaurista.


title: Veolia

text: Veolia eli Veolia Environnement S.A. on ranskalainen, usealla mantereella toimiva yhdyskuntapalveluihin keskittynyt yrityskonserni. Sen liiketoiminnassa on kolme keskeistä toimialaa: vesi (talous- ja jätevesi), jätehuolto (jätteidenkuljetus ja -käsittely) ja energiapalvelut (lämmitys ja ilmastointi). Lisäksi Veolia on omistajana joukkoliikenneyhtiö Transdevissä, joka on yhteisyritys.


title: Veolia

text: Veolian kotipaikka on Pariisi. Yhtiö on julkinen osakeyhtiö ja sen osake noteerataan Euronextin Pariisin pörssissä (VIE). Vuonna 2015 yhtiö oli talouslehti Fortunen julkisten suuryritysten Global 500 -listalla sijalla 376. Talouslehti Forbesin laajemmalla Forbes Global 2000 -listalla Veolia luokiteltiin vuonna 2015 Ranskan 35. suurimmaksi ja maailman 723. suurimmaksi julkisesti noteeratuksi suuryritykseksi.


title: Veolia

text: Yhtiön markkina-arvo oli maaliskuun 24. päivänä 2016 yhteensä 11,5 miljardia euroa. Vuonna 2015 yrityksen liikevaihto oli 24,96 miljardia euroa ja yhtiö teki 450 miljoonan euron nettotuloksen. Edellisvuonna 47 % liikevaihdosta tuli veteen liittyvästä toiminnasta, 36 % jätehuollosta ja 16 % energiaan liittyvistä toiminnoista.


title: Veolia

text: Vuonna 2015 konserni työllisti 173 960 ihmistä


title: Veolia

text: Yritys tulkitsee historiansa alkaneen 14. joulukuuta 1853, jolloin keisarillisella määräyksellä perustettiin vesiyhtiö "Compagnie Générale des Eaux" (CGE). Jo samana vuonna se sai sopimuksen veden toimittamisesta Lyoniin ja seitsemän vuotta myöhemmin yhtiö teki 50-vuotisen vedentoimitussopimuksen Pariisiin. Vuonna 1867 François Grandjouan voitti sopimuksen Nantesin katujen "likavesien ja saastan poistamisesta ja muuttamisesta lannoitteeksi". Vuonna 1870 Soulierin veljekset käynnistivät vanhojen mattojen ja sanomalehtien keräys-, osto- ja myyntitoiminnan. Edellä mainitut toiminnot yhdistyivät vuosina 1980 ja 1990 CGE:n kanssa. Vuonna 1880-luvulla CGE:n vesiliiketoiminta laajenee ulkomaille: Venetsiaan, Istanbuliin ja Portoon. Vuonna 1935 perustetaan lämmitys- ja ilmastointijärjestelmiä toimitava "Chauffage Service". Tämä yhdistyy toisen yrityksen kanssa 1960 ja liitetään CGE:hen 1967.


title: Veolia

text: Vuonna 1980 tehdään laajoja yritysjärjestelyjä. CGE:hen muodostuu neljä keskeistä liiketoiminta-aluetta, jotka Veolialla oli vielä 2010-luvulle tultaessa. Vuonna 1994 CGE:stä tulee Euroopan suurin yhdyskuntien ympäristöpalvelujen toimittajayritys. Vuonna 1998 CGE Group muuttaa nimensä "Vivendi"ksi. Seuraavana vuonna perustetaan "Vivendi Environnement", johon yhdistetään Vivendi Water (vesiliiketoiminta), Onyx (jätteenkäsittely), Dalkia (energia) ja Connex (liikenne). Vuonna 2000 yhtiö listautuu Pariisin pörssiin. Emokonserni Vivendi Universal:in omistusosuus Vivendi Environnementista pienenee viidennekseen. Tällöin yritys on jo käytännössä itsenäinen toimija. Yhtiönimeksi vaihdetaan "Veolia Environnement" vuonna 2003. Vuonna 2005 yhtiön kaikki neljä liiketoiminta-aluetta nimetään Veolia-brändin mukaisesti: Veolia Water, Veolia Environmental Services, Veolia Energy (Dalkia) ja Veolia Transport.


title: Veolia

text: Maaliskuussa 2011 Veolia Environnement ja Ranskan valtiollinen La Caisse des dépôts et consignations perustavat "Veolia Transdev S.A." -osakeyhtiön, johon silloiset liikenneyhtiöt Veolia Transport ja Transdev yhdistetään. Maaliskuussa muodostettu yhteisyritys Veolia Transdev muutti nimensä Transdev S.A.:ksi.


title: Mittnabotåget

text: Mittnabotåget on paikallisjuna, joka operoi Norjan Trondheimin ja Ruotsin Sundsvallin välillä. Junia liikennöi Ruotsissa Mittbanalla Transdev, ja Norjassa Meråkerbanalla kulkevaa rajan ylittävää Trondheim–Östersund-vuoroa liikennöi Norges Statsbaner (NSB).


title: Mittnabotåget

text: Sundsvallin ja Östersundin välillä junakalustona käytetään Regina-sähkömoottorijunia, Norjan puolella liikennöidään BM92-dieselmoottorijunilla, sillä Norjan puoleinen osuus on sähköistämätön. Trondheimin ja Östersundin välillä liikennöi kaksi junaparia päivässä. Sekä Östersundissa että Sundsvallissa junilta on yhteys sekä Gävlen että Tukholman suuntiin joko paikallisjunilla tai X2000-suurnopeusjunilla.


title: Mittnabotåget

text: Junavuorot saavat osan rahoituksestaan Euroopan unionilta.


title: Iván Alonso

text: Iván Daniel Alonso Vallejo (s. 10. huhtikuuta 1979, Montevideo, Uruguay) on uruguaylainen jalkapalloilija ja on pelipaikaltaan hyökkääjä.


title: Iván Alonso

text: Alonso aloitti ammattilaisuransa River Plate Montevideosta. Kahden kauden jälkeen hän siirtyi espanjalaiseen Deportivo Alavésiin. Ensimmäisellä kaudellaan 2000–2001 hän teki kahdeksan maalia pääsarjassa, ollen joukkueen tärkeimpiä hyökkääviä pelaajia. Hän onnistui myös maalinteossa Uefa-cupin loppuottelussa Liverpoolia vastaan.


title: Iván Alonso

text: Kauden 2003–2004 jälkeen Alonso siirtyi samalla sarjatasolla pelanneeseen Real Murciaan. Uudessa joukkueessaan hän onnistui tekemään 11 maalia avauskaudellaan. Hän nousi nopeasti joukkueen avauskokoonpanopelaajaksi ja teki muun muassa kaudella 2006–2007 40 ottelussa 14 maalia. Kauden jälkeen Murcia nousi pääsarjaan kolmen vuoden tauon jälkeen.


title: Iván Alonso

text: Seuraavalla kaudella 2007–2008 Alonso oli niin ikään joukkueensa paras maalintekijä 10 osumallaan. Tästä huolimatta joukkue putosi kuitenkin takaisin Segunda Divisióniin kauden päätteeksi. Tammikuussa 2009 hän siirtyi Espanyoliin 2,4 miljoonan euron siirtosummalla ja 2½-vuotisella sopimuksella.


title: Iván Alonso

text: Joukkue kärsi muutamista loukkaantumisista muun muassa Raúl Tamudo oli sivussa. Näin Alonsolle aukesi tilaisuus, jonka hän käytti tekemällä kaksi maalia 23. maaliskuuta 2009 ottelussa Almeríaa vastaan. Hyvän loppukirinsä ansiosta Espanyol säilytti sarjapaikkansa kauden päätteeksi.


title: Iván Alonso

text: Vuodesta 2012 Alonso on pelannut Uruguayssa Nacionalissa.


title: Brunflon rautatieasema

text: Brunflon rautatieasema (, ) on rautatieliikennepaikka Brunflon taajamassa Östersundin kunnassa Ruotsin rataverkkoon kuuluvalla rataosalla . Brunflo on risteysasema, jossa Inlandsbanan-radan keskimmäinen osuus haarautuu Mittbanasta.


title: Brunflon rautatieasema

text: Brunflon kaksikerroksisen puisen asemarakennuksen on suunnitellut Folke Zettervall, ja se on rakennettu vuosina 1915–1916. Rakennus on järjestyksessään toinen asemarakennus. Se korvasi vuonna 1879 rakennetun alkuperäisen asemarakennuksen, josta tuli asuintalo.


title: Brunflon rautatieasema

text: Asemarakennuksen vierellä sijaitsee kaksikerroksinen puurakenteinen asetinlaitetorni, jonka yläkerrassa on museoituna kankiasetinlaite. Sekä asetinlaitetorni että asemarakennus ovat suojelukohteita. Asetinlaitetornissa toimii rautatiemuseo, jota ylläpitää rautatiemuseoyhdistys Järnvägsmuseiföreningen Jämtland.


title: Vanhankylänmaa

text: Vanhankylänmaa on saari Suomenlahdessa Kotkan ulkosaaristossa. Saari kuului Haapasaaren kuntaan vuosina 1913–1973. Vanhankylänmaassa on ollut jo keskiajalla asutusta Vanhankylänlahden pohjukassa. Asutus siirtyi viimeistään 1700-luvun alussa Haapasaareen. Saarella sijaitsee haapasaarelaisten hautausmaa. Nykyisin Vanhankylänmaa on Suomen puolustusvoimien käytössä.


title: Ruonalan kirkko

text: Ruonalan kirkko on Kotkassa Ruonalan kaupunginosassa sijaitseva kirkkorakennus. Rakennuksesta käytetään nimitystä kirkko, mutta sitä ei ole virallisesti vihitty kirkoksi, vaan rakennus on oikeasti seurakuntakeskus.


title: Ruonalan kirkko

text: Ruonalan kirkko kuuluu Kotka–Kymin seurakunnan tiloihin. Rakennuksen on suunnitellut arkkitehti Lauri Heinänen ja se valmistui vuonna 1963. Seinämateriaali on kellertävänruskeaa tiiltä. Julkisivun puolta hallitsevat suuret ikkunat.


title: Ruonalan kirkko

text: Rakennus on pantu myyntiin joulukuussa 2013.


title: Hammerdalin rautatieasema

text: Hammerdalin rautatieasema (, ) oli rautatieliikennepaikka Hammerdalin taajamassa nykyisessä Strömsundin kunnassa Ruotsissa. Liikennepaikka oli Jämtlands Sikåsin rautatieasemalla -radalta haarautuvan 9,4 kilometrin mittaisen sivuradan pääteliikennepaikka. Asemalta johti raide edelleen Hammerdalin satamaan.


title: Hammerdalin rautatieasema

text: Statens Järnvägar avasi liikennepaikan ja sivurataosuuden yleiselle liikenteelle 1. joulukuuta 1912. Liikennepaikalle valmistui puolitoistakerroksinen puinen asemarakennus vuonna 1917.


title: Hammerdalin rautatieasema

text: Jämtlands Sikåsin ja Hammerdalin välillä oli sekä tavara- että henkilöliikennettä. Henkilöliikenne lakkautettiin kolmeen otteeseen: ensimmäisen kerran 28. toukokuuta 1932, mutta aloitettiin uudelleen 21. toukokuuta 1937. Toisen kerran henkilöliikenne lakkautettiin 1. syyskuuta 1939, mutta se jatkui uudelleen 1. joulukuuta 1943. Lopullisesti henkilöliikenne lakkautettiin 1. marraskuuta 1957. Sivurata ja jäljelle jäänyt vähäinen tavaraliikenne lakkautettiin 1. heinäkuuta 1983, ja rata purettiin viimeistä kilometriä lukuun ottamatta vuonna 1985.


title: Valkovyöpääsky

text: Valkovyöpääsky ("Atticora fasciata") on Etelä-Amerikassa Amazonasin alueella tavattava pääskyihin kuuluva varpuslintu.


title: Valkovyöpääsky

text: Kooltaan valkovyöpääsky on noin 14,5 cm. Selästään, siivistään ja päästään valkovyöpääsky on tumman metallinkiiltoisen sininen. Pyrstö on pitkä ja selvästi haarapäinen. Rinta ja vatsa ovat väritykseltään tumman siniset ja rinnassa on leveä valkoinen poikkijuova. Nuoret linnut ovat aikuisia ruskeampia ja niillä on myös valkoinen poikkijuova rinnassa.


title: Valkovyöpääsky

text: Valkovyöpääskyä tavataan Andien itäpuolelta Venezuelasta, Kolumbian, Ecuadorin ja Perun itäosista, Bolivian pohjoisosista, Amazonasin alueen Brasiliasta, Guyanasta, Surinamesta ja Ranskan Guyanasta. Lajin elinympäristöä ovat metsät kirkasvetisten jokien ja suurien purojen vierellä. Valkovyöpääskyt liikkuvat usein pieninä ryhminä ja pyydystävät ravintoa vesialueiden pinnan läheisyydestä. Lajin elinympäristöt sijaitsevat yleensä alle 1 000 metrin korkeudella meren pinnasta.


title: Luettelo Ruotsin rautatieliikennepaikoista

text: Tämä on luettelo Ruotsin rautateillä, sekä valtion että yksityisten omistamilla, sijaitsevista liikennepaikoista.


title: Guy Mountfort

text: Guy Reginald Mountfort (4. joulukuuta 1905 Lontoo – 23. huhtikuuta 2003 Bournemouth, Dorset) oli englantilainen lintutieteilijä, sotilas, liikemies ja luonnonsuojelija.


title: Guy Mountfort

text: Guy Mountfortin isä oli tunnettu muotokuvamaalari Arnold Mountfort. Guy lopetti koulunkäynnin 16-vuotiaana ja teki sekalaisia töitä, kuten pesi pulloja laboratoriossa ja kauppasi kirjoituskoneita. Sitten hän pääsi Douglas Motorcycle Companyn ilmoitussihteeriksi. Täällä hän tapasi tulevan puolisonsa Joan Hartleyn, jonka kanssa hän sitten eli avioliitossa 71 vuotta. Heille syntyi kaksi tytärtä.


title: Guy Mountfort

text: Toisessa maailmansodassa Mountfort palveli Honourable Artillery Companyssa, jossa hän esimerkillisten johtajaominaisuuksiensa avulla yleni kolmessa vuodessa everstiluutnantiksi. 1947 Mountfort meni töihin lontoolaiseen mainostoimistoon Mather & Crowther, missä hänestä tuli yhtiön johtaja, ja myöhemmin, yhtiön laajennuttua ja muutettua nimensä Ogilvy & Matheriksi, sen Lontoon toimiston toimitusjohtaja. Hän jäi eläkkeelle 1966.


title: Guy Mountfort

text: Mountfort oli intohimoinen lintujen ja luonnon tarkkailija. Hän oli British Ornithologists' Unionin kunniasihteeri 1952–1962 ja yhdistyksen puheenjohtaja 1970–1975. Vuonna 1954 julkaistu "A Field Guide to the Birds of Britain and Europe" on lintujen määrittämisen kenttäoppaiden klassikko ja alansa myydyin teos. Mounfort kirjoitti kirjan tekstin, yhdysvaltalainen Roger Tory Peterson maalasi kuvataulut ja Philip Hollom esiintymiskartat. Kirjasta on otettu lukuisia uusintapainoksia. Muita Mounfortin kirjoja ovat "The Hawfinch" (1957), "Portrait of a Wilderness" (1958), "Portrait of a River" (1962), "Portrait of a Desert" (1965), "So Small a World" (1974), "Tigers" (1973), "Back from the Brink" (1977) ja "Saving the Tiger" (1981).


title: Guy Mountfort

text: Mounfort oli perustamassa World Wildlife Fundia vuonna 1961. Säätiössä hän toimi aktiivisesti ja oli sen varapuheenjohtajana 1978–2003. Hän organisoi useita merkittäviä tempauksia, ja oli mukana muun muassa Jordanian luonnonsäästiöiden ja Espanjan Coto Doñanan kansallispuiston perustamisessa, sekä intiantiikerin pelastamisessa.


title: Kuusankosken kirkko

text: Kuusankosken kirkko on kirkko Kouvolassa entisen Kuusankosken kaupungin alueella. Kirkon on suunnitellut Armas Lindgren ja se valmistui vuonna 1929. Rakennus kuuluu Kouvolan seurakuntayhtymän Kuusankosken seurakunnan tiloihin.


title: Kuusankosken kirkko

text: Kuusankosken kirkko on saanut vaikutteita eri aikakausien rakennustyyleistä. Istumapaikkoja on 900. Alttaritaulun "Jeesus Getsemanessa" on maalannut Alvar Cawén. Sivuikkunoiden lasimaalaukset on tehnyt Antti Salmenlinna. Kastekappelin kastemaljan on suunnitellut Gunnar Finne. Kirkon urut ovat 45-äänikertaiset.


title: NBA-kausi 1959–1960

text: NBA-kausi 1959–1960 oli NBA-liigan 14. kausi. Runkosarja käynnistyi 17. lokakuuta 1959 ja päättyi 10. maaliskuuta 1960. Boston Celtics uusi edelliskauden mestaruutensa voitettuaan St. Louis Hawksin 9. huhtikuuta päättyneessä finaalisarjassa otteluvoitoin 4–3.V=voitot, H=häviöt, V%=voittoprosentti


title: Morgan Rose

text: Morgan Rose (s. 13. joulukuuta 1968) on atlantalainen heavy-muusikko, joka on tullut tunnetuksi heavy metal -yhtye Sevendustin rumpalina.


title: Morgan Rose

text: Rose muutti 24-vuotiaana Atlantaan Yhdysvaltoihin, missä hän tutustui Vinnie Hornsbyyn, jonka kanssa he perustivat yhdessä vuoden 1992 lopulla Sevendustin.


title: Jaalan kirkko

text: Jaalan kirkko on puukirkko Kouvolassa entisen Jaalan kunnan alueella. Kirkon on suunnitellut August Boman ja se valmistui 1878. Rakennus kuuluu Kouvolan seurakuntayhtymän Jaalan kappeliseurakunnan tiloihin.


title: Jaalan kirkko

text: Jaalan kirkko on länsitornillinen pitkäkirkko, jossa on lyhyet poikkisakarat. Tyyliltään se edustaa lähinnä uusgoottilaista tyylisuuntaa. Kirkon itäpäätyyn on rakennettu vuosien 1935–1936 korjauksessa rapattu seurakuntasali. Istumapaikkoja on noin 600.


title: Jaalan kirkko

text: Alttaritaulu on vuodelta 1885 ja sen on maalannut Sigfrid Keinänen. Alttaritaulun Vapahtajan mallina on ollut Robert Kajanus. Kirkon ensimmäiset urut olivat Ruthin urkutehtaalta Lahdesta vuodelta 1906. Nykyiset urut ovat 21-äänikertaiset Kangasalan urkutehtaan valmistamat vuodelta 1973.


title: Jaalan kirkko

text: Kirkon kellotapulissa on kaksi kelloa. Pienempi messinkinen kello on valettu Pietarissa 1878. Suurempi kello on Lokomon valmistama vuodelta 1956.


title: Jaalan kirkko

text: Kirkon sankarihautausmaan muistomerkin on suunnitellut Jaalassa syntynyt kuvataiteilija Tapani Lemminkäinen


title: Roger Tory Peterson

text: Roger Tory Peterson (28. elokuuta 1908 Jamestown, New York – 28. heinäkuuta 1996 Old Lyme, Connecticut) oli yhdysvaltalainen taidemaalari, lintutieteilijä ja luonnonsuojelija.


title: Roger Tory Peterson

text: Petersonin vanhemmat olivat Charles Peterson, joka oli syntynyt Ruotsissa, ja Henrietta Badar, joka oli syntynyt Saksassa. Hänen puolisonsa oli Barbara Coulter Peterson.


title: Roger Tory Peterson

text: Peterson oli lapsena yksinäinen ja luki paljon kirjoja. Kirja, joka antoi hänen elämälleen suunnan, oli Ernest Thompson Setonin 1903 kirjoittama "Kaksi partiopoikaa". Peterson samaistui kirjan päähenkilöön Janiin. Eräs hänen opettajistaan, Blanche Hornbeck, perusti nuorille tarkoitetun luontokerhon Junior Audubon Clubin, joka kokoontui koulun jälkeen. Kerran opettaja antoi lapsille tehtäväksi maalata vesiväreillä jokin lintu Eatonin kirjasta "The Birds of New York State". Peterson sai väritettäväkseen sinitöyhtönärhen, ja tämän jälkeen hän päätti ruveta lintumaalariksi.


title: Roger Tory Peterson

text: Päätettyään koulunsa Peterson muutti New Yorkiin ja opiskeli maalaustaidetta, minkä jälkeen hän opetti tieteitä ja taiteita Massachusettsissa. Vuonna 1934 hän julkaisi ensimmäisen kirjansa "Guide to the Birds", joka oli ensimmäinen varsinainen lintujen määrityskirja, ja jonka kahden tuhannen kappaleen painos myytiin loppuun viikossa. Kirjasta otettiin viisi uusintapainosta. Kirjan kustantaja alkoi julkaista "The Peterson Field Guides" -nimistä sarjaa, johon Peterson myös kirjoitti. Sarjassa on julkaistu ainakin 51 osaa.


title: Roger Tory Peterson

text: New Yorkin osavaltion ympäristönsuojeluviraston "Roger Tory Peterson Institute" Jamestownissa on nimetty hänen kunniakseen.


title: Derfflinger

text: Derfflinger voi tarkoittaa ainakin seuraavia:


title: NBA-kausi 1957–1958

text: NBA-kausi 1957–1958 oli NBA-liigan 12. kausi. Runkosarja käynnistyi 22. lokakuuta 1957 ja päättyi 12. maaliskuuta 1958. Edelliskauden finalistit kohtasivat jälleen finaaleissa ja St. Louis Hawks oli Boston Celticsiä vahvempi otteluvoitoin 4–2 12. huhtikuuta päättyneessä finaalisarjassa.V=voitot, H=häviöt, V%=voittoprosentti